Shanghai masih sekatan ketat meski capai ‘sifar COVID-19’

SHANGHAI, 10 Syawal 1443H, Rabu – Separuh daripada bandar Shanghai kini mencapai status ‘sifar COVID-19’ namun pihak berkuasa masih berjaga-jaga dan terus mengekalkan sekatan tanpa kompromi.

Separuh daripada 16 daerah di bandar telah mencapai status sifar kes selepas tidak merekodkan sebarang kes selama tiga hari berturut-turut.

Timbalan Pengarah Suruhanjaya Kesihatan Shanghai, Zhao Dandan berkata, walaupun telah mencapai status membanggakan apabila tiada kes direkodkan namun belum tiba masanya untuk pihak berkuasa mengurangkan sekatan.

“Kita masih menyedari keadaan semasa masih tidak stabil dan risiko ke arah pemulihan perlu diteruskan,” katanya menerusi sidang media secara maya.

Sementara itu, di Beijing hanya merekodkan 37 kes baharu semalam yang merupakan kes paling rendah sejak 26 April lalu.

Sekatan di seluruh negara itu memberi kesan besar kepada perkembangan ekonomi China sekali gus meninggalkan kesan psikologi kepada banyak pihak.

Sementara itu, Ketua Pengarah WHO, Tedros Adhanom Ghebreyesus menyifatkan dasar toleransi sifar COVID-19 di China sebagai langkah tidak mampan.

Katanya, pihak berkuasa China perlu menukar pendekatan dalam usaha menangani wabak berkenaan

Bagaimanapun pandangan Tedros itu disekat daripada platform Weibo sejurus selepas mengeluarkan kenyataan yang menimbulkan kemarahan rakyat China. – Agensi


400 PATI Filipina dihantar balik negara asal

SANDAKAN, 22 Zulhijjah 1441H, Rabu – Majlis Keselamatan Negara (MKN) Sabah menghantar 400 pendatang asing tanpa izin (PATI) dari Filipina ke tanah air mereka melalui Pelabuhan Sandakan, hari ini.

Pengarahnya, Sh Sitti Saleha Habib Yussof berkata, jumlah PATI yang diusir adalah seramai 5,645 orang sehingga proses yang diadakan pada siri ke-23 tahun ini.

“Semua PATI berkenaan dihantar ke negara asal mereka melalui jalan laut terus ke Zamboanga di Filipina.

“Semua PATI menjalani ujian saringan COVID-19 bagi memastikan mereka dalam keadaan sihat sebelum dihantar pulang untuk melalui perjalanan berkenaan,” katanya seperti dilapor Berita Harian.

Pada masa sama, Sh Sitti Saleha berkata, pihaknya turut merakamkan penghargaan terima kasih kepada kerajaan Filipina kerana memberi kerjasama dalam memastikan urusan pengusiran itu berjalan lancar.

“Pihak kami terus komited melaksanakan pengusiran PATI dan semua aktiviti berkaitan penguatkuasaan terhadap PATI walaupun ketika wabak COVID-19 masih belum berakhir.

“Diharapkan semua pihak memberi kerjasama dan sokongan terhadap usaha ini.

“Agensi penguatkuasaan sangat menghargai sebarang maklumat dan bantuan diberikan penduduk tempatan dalam menjejaki dan menangkap PATI yang menyusup masuk ke negara kita,” katanya.

Orang ramai yang mempunyai maklumat berkaitan pencerobohan PATI dinasihatkan segera menghubungi National Task Force di talian 011-62511223.


EU pertimbang kurangkan bergantung pada minyak Russia

BRUSSELS, 25 Ramadan 1443H, Rabu – Kesatuan Eropah (EU) sedang mempertimbang untuk mengurangkan kebergantungan kepada minyak dan gas Russia sebanyak dua pertiga menjelang akhir tahun, sebagai tindak balas terhadap serangan tentera Russia terhadap Ukraine.

Pesuruhjaya Ekonomi 27 anggota blok, Paolo Gentiloni dalam temu bual pada hari Selasa berkata, EU menyasarkan untuk mengurangkan kebergantungan kepada minyak Russia kepada sifar menjelang akhir 2027.

Gentiloni memberitahu akhbar Itali Il Messaggero bahawa blok itu juga akan mengurangkan anggaran pertumbuhannya sendiri untuk 2022 daripada sasaran sebelumnya sebanyak 4 peratus.

Sementara itu, negara anggota juga sedang melihat sama ada mahu mengenakan harga siling untuk minyak Russia sebagai cara mengganggu pendapatan Moscow.

Had harga minyak adalah salah satu daripada beberapa cadangan yang dibincangkan ketika duta Eropah bersedia untuk rundingan mengenai lebih banyak sekatan ke atas Moscow berhubung kempen ketenteraan Russia di Ukraine.

Sekatan tambahan terhadap Russia akan menjadi pakej keenam sejak Putin mengarahkan kempen itu dua bulan lalu.

Rundingan mencari alternatif untuk bahan api Russia juga telah mencetuskan perpecahan politik di Eropah berhubung kuasa nuklear.

Tenaga nuklear boleh membantu menyelesaikan pergantungan Eropah kepada Russia, tetapi menurut pakar, ia bukan penyelesaian yang cepat.

Satu perempat daripada semua tenaga elektrik di EU adalah daripada kuasa nuklear yang dihasilkan di berbelas negara daripada armada penuaan yang kebanyakannya dibina pada tahun 1980-an.

Perancis, dengan 56 reaktor, menghasilkan lebih separuh daripada jumlah keseluruhan. – Agensi


UMNO gali kubur sendiri jika bekerjasama dengan PH-DAP

Oleh Siti Hafidah Abd Ghaffar

BANGI, 21 Rabiulakhir 1442H, Isnin – UMNO ibarat menggali kubur sendiri jika bekerjasama dengan Pakatan Harapan (PH), termasuk parti tamak haloba DAP – bagi membentuk kerajaan baharu di Perak, sekiranya jajaran gabungan parti terdahulu tidak dapat diteruskan.

Langkah itu bukan sahaja merugikan parti Melayu itu, bahkan menampakkan lagi UMNO sebagai sebuah parti yang hanya mengejar kedudukan dan tidak berprinsip di mata rakyat.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman yakin bahawa Muafakat Nasional (MN) akan terkubur sendiri tidak lama lagi sekiranya UMNO terus lupa diri dan kembali bersikap rakus.

“Kerjasama UMNO dengan pembangkang khususnya DAP akan merugikan UMNO. Ia seperti menggali kubur sendiri.

“Langkah itu menampakkan UMNO parti yang hanya kejar kedudukan dan tidak berprinsip.

“Sedangkan sebelum ini kita bersetuju dengan penubuhan Perikatan Nasional (PN) supaya dapat selamatkan negara dari malapetaka yang dibawa Pakatan Harapan (PH),” katanya kepada Ismaweb.net hari ini

Dengan kemelut politik yang berlaku sekarang, pemimpin gerakan Islam itu meluahkan kebimbangan terhadap kemungkinan UMNO akan lupa diri apabila hasrat menjadi kerajaan semula semakin menjadi kenyataan.

“Baru beberapa bulan jadi kerajaan, UMNO sudah mula rasa sihat semula. Bukan sahaja sanggup telan ludah sendiri apabila sanggup berbaik dengan DAP dan PKR, bahkan mula lupakan PAS yang sanggup memberi talian hayat waktu UMNO sedang nazak,” katanya.

Sebelum ini, terdapat ura-ura menyatakan UMNO akan membentuk kerjasama dengan PH dan DAP di Perak, malah Presidennya, Datuk Seri Ahmad Zahid Hamidi juga dilaporkan turut tidak menolak kemungkinan berlaku penjajaran baharu di Perak seiring krisis politik yang melanda negeri itu.

Semalam, Timbalan Presiden PAS, Datuk Seri Tuan Ibrahim Tuan Man dipetik sebagai berkata PAS mahu mempertahan kerajaan PN di Perak dan enggan menyertai kerajaan baharu yang akan dibentuk susulan peletakan jawatan Menteri Besarnya.

Terdahulu, Menteri Besar Perak, Datuk Seri Ahmad Faizal Azumu, gagal memperoleh sokongan majoriti dalam usul undi percaya terhadapnya pada sidang Dewan Undangan Negeri (DUN) Perak.

Usul berkenaan dikemukakan oleh Datuk Abdul Manaf Hashim (BN-Pengkalan Bharu).

Daripada 59 ADUN, 10 menyokong usul berkenaan manakala 48 lagi membantah dan satu undi rosak dalam undi belah bahagian yang ditetapkan Speaker, Datuk Mohamad Zahir Abdul Khalid.

Perak mempunyai 59 ADUN yang terdiri daripada Barisan Nasional 25, BERSATU (lima), PAS (tiga), DAP (16), PKR (tiga), PAN (lima) dan masing-masing satu Gerakan dan Bebas.


Turkiye kutuk tindakan keji pelampau Sweden bakar al-Quran

ISTANBUL, 10 Zulhijjah 1444H, Khamis – Turkiye mengutuk sekeras-kerasnya tindakan melampau kumpulan anti-Islan membakar al-Quran di perkarangan masjid di bandar Stockholm – tatkala umat Islam menyambut Hari Raya Aidiladha.

Menteri Luar Turkiye, Hakan Fidan menegaskan tindakan keji puak pelampau Sweden itu tidak boleh diterima, apatah lagi menggunakan alasan kononnya atas dasar kebebasan bersuara.

“Saya mengutuk tindakan tindakan keji #Sweden yang membakar kitab suci al-Quran, hari pertama sambutan Aidiladha.

“Membutakan mata terhadap perbuatan kejam seperti itu adalah rakan kongsi kepada jenayah,” katanya dalam ciapan di Twitter

Kenyataan itu dibuat selepas pihak berkuasa Sweden membenarkan dua individu membakar al-Quran di luar kawasan sebuah masjid di bandar Stockholm.

Sementara itu, jurucakap parti Keadilan dan Pembangunan Turkiye, Omer Celik dalam kenyataan turut senada dan mengutuk kebenaran pihak berkuasa membenarkan perbuatan keji berkenaan di hadapan masjid.

“Kami mengutuk sekeras-kerasnya pendirian Mahkamah Agung Sweden yang melindungi jenayah dan akan terus memerangi perbuatan terkutuk ini atas semua alasan politik dan undang-undang,” katanya.

Senada dengan itu, beliau turut mengecam perbuatan tersebut adalah Speaker Parlimen, Numan Kurtulmus.

“Mereka yang membuat keputusan ini menutup mata terhadap akta ini, dan menyediakan alasan untuk krisis fasis anti-Islam, sedangkan anti-Islam dan anti-manusia adalah rakan kongsi dalam jenayah kemanusiaan.

“Sebagai penduduk di Republik Turkiye yang memiliki 85 juta penduduk dan hampir dua bilion adalah penduduk Islam kami menyatakan kecaman yang kuat terhadap tindakan ini.

“Dalam hal ini, kami ingin menjemput semua orang awam di Eropah untuk menambah suara mengenai hak asasi manusia, Ia adalah serangan yang tidak boleh diterima, tidak berperikemanusiaan, jelik, keji yang cuba menjadikan umat Islam sebagai musuh,” tegasnya.

Pada 12 Jun lalu, mahkamah rayuan Sweden mengekalkan keputusan untuk membatalkan larangan membakar al-Quran dan memutuskan polis tidak mempunyai alasan undang-undang untuk menghalang dua lelaki yang terlibat membakar al-Quran awal tahun ini.

Bagaimanapun, Februari lalu, polis menolak kebenaran kepada dua lelaki yang cuba membakar al-Quran, dengan alasan kebimbangan keselamatan, selepas ahli politik Denmark berhaluan kanan, Rasmus Paludan membakar al-Quran di luar Kedutaan Turki di Stockholm pada Januari tahun ini.

Namun, dua lelaki terbabit yang cuba melakukan tindakan provokatif di luar kedutaan Iraq dan Turki di Stockholm merayu keputusan berkenaan.

April lalu, Mahkamah Pentadbiran Stockholm menarik balik keputusan larangan berkenaan dan memutuskan risiko keselamatan tidak mencukupi untuk menyekat keupayaan untuk berdemonstrasi. – Agensi


Taliban hantar 2 utusan mudahkan urusan rakyat di Pakistan

KABUL, 23 Rabiulawal 1443H, Sabtu – Kerajaan Afghanistan menghantar dua utusan baharu di kedutaannya di ibu negara Pakistan, kata sumber Taliban ketika pentadbiran baru mengambil alih rangkaian delegasi asing.

Mohammad Shokaib telah dilantik sebagai Setiausaha Pertama di kedutaan berkenaan selepas pengunduran Amerika Syarikat (AS) di Afghanistan pada Julai lalu.

Walaupun Pakistan tidak mengiktiraf kerajaan baru Taliban, namun kedatangan Shokaib yang tidak membawa gelaran rasmi sebagai duta akan bertanggungjawab ke atas kedutaan berkenaan dan memberi kemudahan kepada rakyat Afghanistan di negara itu.

Jurucakap Kementerian Luar Pakistan memaklumkan, pelantikan berkenaan berperanan dalam memastikan kelancaran fungsi konsulat bagi membantu jutaan pelarian Afghanistan yang berdepan masalah visa di Pakistan.

Selain itu, dua pegawai turut dilantik bagi mengendalikan konsulat di dua bandar Pakistan iaitu Quetta dan Peshawar – dua sempadan berhampiran dengan Afghanistan.

“Kami memahami Pakistan tidak mengiktiraf sebagai sebuah kerajaan yang sah namun kehadiran pegawai berkenaan bagi menguruskan peraturan demi memudahkan kemudahan awam rakyat kami,” kata pegawai kanan Taliban yang enggan mendedahkan nama.

Dalam masa sama, dua lagi pegawai Taliban mengesahkan pelantikan sama turut dilakukan di Qatar dan Emiriah Arab Bersatu (UAE).

Sehingga kini, tiada pengiktirafan rasmi terhadap kerajaan Taliban, yang berjaya mengambil alih pentadbiran di Kabul Ogos lalu, dengan kebanyakkan kedutaan Afghanistan kini masih dikendalikan oleh lantikan kerajaan terdahulu, yang kebanyakan menentang pentadbiran Taliban. – Agensi


APM tambah keanggotaan di kawasan berisiko banjir

KUANTAN, 18 Rabiulawal 1444H, Sabtu – Angkatan Pertahanan Awam Malaysia (APM) Pahang menambah jumlah pegawai dan anggotanya di 554 kawasan yang dikenal pasti berisiko banjir, sebagai persediaan menghadapi monsun timur laut (MTL) yang dijangka bermula November ini.

Pengarahnya Kol (PA) Che Adam A Rahman berkata untuk tahun ini, seramai 890 orang akan ditugaskan di semua lokasi terlibat berbanding 600 orang pada tahun lepas, dengan semua mereka perlu mengikuti latihan semula untuk mengasah semula kemahiran.

“Antara yang dijalankan ialah latihan keyakinan dalam air selain pemeriksaan terhadap aset darat dan air mula dilakukan supaya semuanya siap siaga bagi memastikan tugasan menyelamat berjalan lancar,” katanya selepas menghadiri Latihan Kesiapsiagaan Menghadapi MTL di sini hari ini.

Che Adam berkata setakat ini, 81 unit bot, kenderaan pacuan empat roda (12 buah), ambulan (15 buah) dan sebuah bas diletakkan dalam keadaan siap siaga bagi menghadapi banjir di Pahang.

APM juga melaksanakan program Pengurusan Risiko Bencana Berasaskan Komuniti (CBDRM) yang melibatkan asas teknik menyelamat serta tindakan awal perlu dilakukan kepada orang ramai sementara menunggu kedatangan pasukan penyelamat. – Bernama


Kes COVID-19 dunia lebih 45 juta

MOSCOW, 13 Rabiulawal 1442H, Jumaat – Jumlah kes COVID-19 yang disahkan di seluruh dunia telah melebihi 45 juta, lapor agensi berita Sputnik, memetik Johns Hopkins University.

Jumlah sebenar kes COVID-19 adalah 45,018,354 pada 04:55 GMT Jumaat. Lebih 1.18 juta orang telah terkorban kerana penyakit ini, kata universiti itu.

Pertubuhan Kesihatan Sedunia mengisytiharkan COVID-19 sebagai pandemik pada 11 Mac. Jumlah terbesar kes setakat ini dicatatkan di Amerika Syarikat, India dan Brazil. – Bernama


Harap sekolah khas anak keluarga miskin dibina kawasan Melayu

Oleh Zuhayati Yazid

BANGI, 22 Muharam 1445H, Rabu – Hasrat kerajaan memperkenal sekolah khas untuk anak golongan paling miskin di negara ini mampu melonjakkan lagi prestasi mereka yang kebanyakannya di luar bandar.

Pastinya jika ia dilaksana akan memberi peluang kepada anak golongan miskin mendapat pendidikan terbaik berikutan sebelum ini Sekolah Berasrama Penuh (SBP) dan Maktab Rendah Sains Mara (MRSM) agak terhad.

Presiden Ikatan Guru-Guru Muslim Malaysia (iGuru), Ustaz Mohd Azize Hasan percaya dalam hal ini tidak timbul soal pemisahan taraf kerana anak-anak golongan miskin akan mempunyai peluang untuk belajar dengan lebih selesa.

“Walaupun ada sekolah MRSM dan SBP namun peluang untuk kemasukan ke tempat itu tidak mencukupi selain perlu bersaing lagi dengan pelajar-pelajar lain,” katanya ketika dihubungi Ismaweb.net, hari ini.

Terdahulu, Datuk Seri Anwar Ibrahim memaklumkan, kerajaan mahu memperkenal sekolah khas untuk anak golongan paling miskin supaya mereka tidak tertinggal dalam arus pendidikan.

Perdana Menteri berkata, ia akan lebih berkonsepkan kepada jenis sekolah menengah sains dan sekolah menengah berasrama penuh.

“Jadi, kita ada sekolah yang memberi ruang kepada anak-anak yang miskin khususnya yang paling miskin serta keputusan (akademik) yang tidak memuaskan. Kita beri mereka peluang untuk belajar,” kata Anwar.

Mengulas perkara itu, Ustaz Mohd Azizee mencadangkan supaya pembinaan sekolah rintis berkenaan diadakan di penempatan yang terdiri daripada golongan B40 dan masyarakat Melayu.

“Kadang-kadang pelajar ini bukan tidak dapat peluang masuk asrama tetapi lokaliti juga mempengaruhi untuk tinggal di asrama.

“Selain itu kos yang tinggi menyebabkan mereka terpaksa menolak untuk mendapat pendidikan yang lebih sempurna di asrama.

“Jadi kita cadangkan supaya sekolah ini di wujudkan di kawasan yang mempunyai ramai penduduk miskin terutama di negeri Kelantan, Terengganu dan juga Kedah,” katanya.

Ustaz Mohd Azizee juga berharap sekolah rintis yang akan dibina pada tahun depan itu memberi manfaat khusus golongan B40 terutama di luar bandar untuk mendapat pendidikan yang sempurna.

Kementerian Pendidikan (KPM) juga perlu mengenal pasti terlebih dahulu kategori pelajar yang bukan sahaja pelajar miskin luar bandar tetapi juga pelajar miskin bandar,” katanya.

Sebelum ini, Menteri Pendidikan, Fadhlina Sidek berkata, projek rintis sekolah khas pelajar keluarga paling miskin di negara ini dijangka dapat dibuka dan beroperasi seawal tahun depan.

“Kita akan sedaya upaya pastikan menjelang tahun depan dah dibuka. Kita akan mulakan dengan projek rintis sebelum memperluaskan selepas itu,” katanya.


Staf positif COVID-19, kaunter MBSP ditutup

BUKIT MERTAJAM, 28 Safar 1443H, Selasa – Kaunter Berpusat Majlis Bandaraya Seberang Perai (MBSP) di Menara Bandaraya ditutup sementara berikutan terdapat kakitangan yang disahkan positif COVID-19.

Datuk Bandar MBSP, Datuk Sr Rozali Mohamud berkata, penutupan itu dibuat bagi memberi laluan kepada kerja-kerja pembersihan dan disinfeksi yang akan dijalankan di kawasan terbabit secara menyeluruh.

“Kaunter Berpusat MBSP yang terletak di Menara Bandaraya ditutup bermula pada 4 Oktober hingga 06 Oktober dan ia akan beroperasi semula pada Khamis ini,” katanya dalam satu kenyataan, hari ini.

Rozali berkata, sepanjang tempoh penutupan itu, orang ramai digalakkan membuat bayaran dan mendapatkan perkhidmatan MBSP secara dalam talian.

Jelasnya, terdapat 100 perkhidmatan dalam talian tersedia di Cyber Counter MBSP di laman web www.mbsp.gov.my

“MBSP telah menyediakan infografik dan langkah-langkah penggunaan Cyber Counter terutamanya perkhidmatan bayaran online (cukai taksiran, kompaun, sewa premis, bayaran lesen dan permohonan lesen baharu).

“Semoga semua warga Seberang Perai terus mematuhi semua prosedur operasi standard (SOP) yang telah ditetapkan dan bersama-sama kerajaan melawan pandemik Covid-19 ini,” katanya.


Pemerintah wajar sekat konsert lalaikan generasi pelapis: PERKID

Oleh Siti Hafidah Abd Ghaffar

BANGI, 24 Muharam 1444H, Isnin – Pihak yang memegang tampuk pemerintahan sewajarnya menyekat budaya negatif dari luar selain mendidik dengan cara yang sihat dan selamat kepada generasi pelapis negara.

Sekiranya tidak, kerajaan akan ‘dicop’ gagal mencegah kemungkaran bahkan mungkin wajar diboikot dalam Pilihan Raya Umum ke-15 (PRU15) yang bakal diadakan tidak lama lagi.

Menyuarakan pandangan itu, Presiden Pertubuhan Kebajikan Darul Islah Malaysia (PERKID), Ustaz Masridzi Sat berkata, tidak seharusnya pesta hiburan ala Barat yang sia-sia dan melalaikan umat Islam dianjurkan di dalam negara ini.

“Budaya yang negatif jangan diimport masuk ke negara kita.

“Selepas ditimpa musibah COVID-19 sepatutnya kita dah berubah dan bertaubat. Jangan ulangi anjur program mungkar yang boleh mengundang bala kemurkaan Allah SWT.

“Jangan didik generasi baru bazirkan duit kepada perkara lalai dan mungkar. Gunakan duit dijalan yang diredhai oleh Allah SWT,” katanya ketika dihubungi Ismaweb.net.

Dalam pada itu, beliau menggesa, kerajaan dan agensi berkaitan menyekat konsert yang telah diatur oleh pihak penganjur pada Ogos hingga Disember ini.

“Teguran berhemah dari kami jika tidak diberikan perhatian akan mengundang tindakan bantahan besar-besaran dari seluruh umat Islam dalam negara nanti.

“Laporan polis besar-besaran juga akan dibuat jika konsert yang dirancang diteruskan kerana ia mengandungi unsur negatif yang merosakkan moral dan akhlak serta melalaikan generasi belia muda-mudi dalam negara kita,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad berpendirian, penganjuran konsert yang merosakkan tidak perlu diadakan dalam negara.

Tegas beliau, tidak sepatutnya pelaksanaan aktiviti hiburan yang disifatkan sebagai berpotensi mengundang masalah sosial dalam kalangan masyarakat di negara ini.

Khamis lalu, bintang elektropop, Billie Eilish mengadakan persembahan sulung, Konsert Billie Eilish: Happier Than Ever, The World Tour di Malaysia yang berlangsung di Stadium Bukit Jalil dan dihadiri lebih 25,000 peminat.


Eropah harus dipersalah atas krisis tenaga global, kata Putin

MOSCOW, 30 Safar 1443H, Khamis – Presiden Russia, Vladimir Putin mengatakan bahawa Eropah harus dipersalahkan atas krisis tenaga yang sedang berlaku, sambil menolak dakwaan bahawa Moscow menahan bekalan gas untuk menekan Barat.

“Mereka yang melakukan kesalahan.

“Ternyata, dan hari ini benar-benar jelas, bahawa dasar ini salah. Kesalahan itu termasuk pemberhentian kontrak jangka panjang yang kononnya memihak kepada pasaran,” kata Putin dalam pertemuan bersama pegawai tenaga Russia, semalam.

Putin juga menyebut mengenai peralihan Eropah ke tenaga hijau dan pelaburan rendah dalam industri pengekstrakan.

Dalam kenyataan lain, beliau menyatakan bahawa Russia meningkatkan bekalan gas ke Eropah dan bersedia untuk menstabilkan pasaran.

Harga gas di Eropah melonjak lebih daripada 25 peratus di tengah permintaan yang semakin meningkat sebelum musim sejuk.

Kenaikan harga yang mencatat paras tertinggi pada hari Rabu mencetuskan kebimbangan inflasi, menyebabkan ekuiti merosot kerana pelabur bimbang harga lebih tinggi dapat membantut pemulihan ekonomi global.

Washington dan beberapa sekutu Eropahnya sebelum ini menuduh Moscow sengaja mengehadkan bekalan gas ke Eropah dalam usaha mempercepatkan pelancaran Nord Stream 2, saluran paip yang menghubungkan Russia dengan Jerman.

Bagaimanapun, jurucakap Putin, Dmitry Peskov membantah dakwaan itu.

“Pertama dan terpenting, kami menegaskan bahawa Russia tidak dan tidak boleh berperanan dalam apa yang sedang berlaku di pasaran gas Eropah.”

“Russia telah memenuhi, akan memenuhi dan akan terus bertanggungjawab memenuhi semua kewajibannya berdasarkan kontrak yang ada,” katanya.

Bulan lalu, syarikat gergasi tenaga Russia, Gazprom mengumumkan bahawa saluran paip 10 bilion euro (AS$12 bilion) telah siap.

Kremlin mengatakan pelancarannya akan membantu memerangi krisis tenaga di Eropah. – Agensi


OIC kecam tindakan biadab Israel bina penempatan haram di utara Baitulmaqdis

JEDDAH, 11 Syaaban 1443H, Isnin – Pertubuhan Kerjasama Islam (OIC) mengecam tindakan biadab pihak berkuasa negara pengganas Israel yang meluluskan rancangan untuk membina 730 unit rumah baharu di penempatan Pisgat Zeev.

Menurut agensi berita Palestin Wafa, penempatan itu akan dibina secara haram di atas tanah milik penduduk Palestin di bandar Beit Hanina, utara Baitulmaqdis yang diduduki.

OIC menyelar keputusan itu sebagai penerusan pelanggaran terang-terangan Israel terhadap undang-undang antarabangsa dan resolusi Pertubuhan Bangsa-Bangsa Bersatu (PBB) yang berkaitan, khususnya Resolusi 2334, yang diterima pakai oleh Majlis Keselamatan pada 23 Disember 2016.

Berikutan itu, OIC menggesa masyarakat antarabangsa, terutamanya Majlis Keselamatan PBB, untuk memikul tanggungjawabnya dan memaksa Israel – kuasa penjajahan – menghentikan dasar penempatan kolonialnya.

Bahkan, pertubuhan itu juga menggesa serangan yang dilakukan oleh peneroka pelampau di seluruh wilayah Palestin yang diduduki sejak 1967, termasuk Baitulmaqdis dihentikan. – Agensi


Langgar perintah kuarantin: Kes Khairuddin diklasifikasi NFA

KUALA LUMPUR, 3 Rabiulawal 1442H, Rabu  – Pejabat Peguam Negara mengambil keputusan untuk tidak mengambil tindakan terhadap Menteri Perusahaan Perladangan dan Komoditi Datuk Dr Mohd Khairuddin Aman Razali, yang dipercayai melanggar perintah kuarantin wajib COVID-19.

Pengarah Jabatan Siasatan Jenayah Bukit Aman Datuk Huzir Mohamed berkata, pejabat itu mengeluarkan arahan ‘tiada tindakan lanjut’ (NFA) susulan tiada keterangan kukuh bagi mengasaskan pertuduhan terhadap menteri itu.

“Pihak polis telah menyerahkan kertas siasatan berkenaan kepada Jabatan Peguam Negara dan keputusannya diperolehi adalah NFA berhubung kes berkenaan.

“Daripada sudut keterangan, didapati beliau telah tidak diserahkan dengan Borang 14b di bawah Seksyen 15 (1) Akta 342 bagi tujuan menjalani kuarantin,” katanya dalam sidang media khas di Bukit Aman hari ini.

Pada 30 September lalu, media melaporkan polis sedang memperkemas kertas siasatan berhubung kes itu seperti yang diarahkan Jabatan Peguam Negara.

Mohd Khairuddin sebelum ini berdepan kritikan termasuk desakan supaya beliau meletakkan jawatan, susulan dakwaan kegagalannya mematuhi arahan kuarantin wajib mencegah penularan COVID-19 sekembali dari Turki, Julai lalu.

Dalam perkembangan lain, Huzir berkata, pihaknya telah merakam beberapa keterangan saksi berhubung siasatan kes dakwaan cubaan melakukan gangguan seksual dilakukan oleh Speaker Dewan Undangan Negeri Melaka Datuk Seri Ab Rauf Yusoh ke atas seorang kakitangan wanita sebuah hotel di Ayer Keroh pada 2 Oktober lalu.

“Kertas siasatan telah dibuka sebelum ini, kita rakam keterangan saksi dan individu yang didakwa atas fitnah berkenaan.

“Polis dalam masa sama telah merampas rakaman kamera litar tertutup (CCTV) di lokasi terbabit, selain telah bekerjasama dengan Suruhanjya Komunikasi dan Multimedia Malaysia (MCMC) bagi mengesan alamat yang membuat kenyataan fitnah menerusi pautan Facebook membabitkan kes itu,” katanya.

Sebelum ini, media melaporkan seorang wanita tampil membuat laporan polis atas satu penyebaran fitnah kononnya beliau telah dirogol oleh Ab Rauf. -Bernama


New Zealand rekod kes pertama Omicron XE

WELLINGTON, 21 Ramadan 1443H, Sabtu – New Zealand melaporkan kes pertama COVID-19 melibatkan varian Omicron XE, menurut kenyataan Kementerian Kesihatan pada Sabtu.

Kes itu melibatkan individu yang baru pulang dari luar negara dan kini sedang menjalani kuarantin di rumah.

“Individu itu tiba di New Zealand pada 19 April kemudian menjalani ujian saringan COVID-19 pada 20 April sebelum disahkan dijangkiti varian itu,” menurut kementerian.

New Zealand pada Sabtu melaporkan 19 kematian akibat COVID-19, dengan 7,930 kes komuniti dan 494 dimasukkan ke hospital.

Selain itu, sebanyak 55 kes baharu COVID-19 dikesan di sempadan dan sejak pandemik bermula, New Zealand telah melaporkan 875,794 kes jangkitan.  – Bernama


Pilihan Raya Presiden Perancis, undian pusingan pertama bermula

PARIS, 8 Ramadan 1443H, Ahad – Pusat mengundi di seluruh tanah besar Perancis dibuka kepada pengundi pada pukul 8 pagi waktu tempatan (1800GMT) untuk pusingan pertama pilihan raya penentu presiden.

Kebanyakan pusat mengundi akan ditutup pada pukul 7 malam waktu tempatan (1700GMT), kecuali di bandar-bandar besar seperti di Paris, Lyon, Bordeaux, Strasbourg, Nice dan Marseilles, yang akan dibuka sehingga 8 malam, lapor Agensi Anadolu.

Hampir 48.7 juta pengundi berdaftar layak mengundi untuk memilih satu daripada 12 calon bertanding.

Keputusan awal akan mula diketahui dari jam 8 malam selepas tamat waktu mengundi.

Dalam senario keputusan seri, yang jarang berlaku, dua calon teratas dengan undian terbanyak akan mara ke pusingan kedua yang akan diadakan pada 24 April.

Kerajaan melonggarkan sekatan pandemik bagi memastikan penyertaan maksimum. Mereka yang disahkan positif dan menjadi kontak rapat seminggu sebelumnya boleh hadir mengundi dengan memakai pelitup muka.

Pas vaksin tidak diperlukan dan pemakaian pelitup muka juga tidak wajib namun digalakkan.

Perdana Menteri Jean Castex, Menteri Kewangan Bruno le Maire, Datuk Bandar Paris dan calon sosialis Anne Hidalgo, bekas Presiden Nicolas Sarkozy dan bekas perdana menteri Edouard Philippe adalah antara mereka yang sudah mengundi.

Tinjauan pendapat meramalkan Presiden Emmanuel Macron dari parti Republik yang memerintah, Marine Le Pen dari Barisan Nasional sayap kanan dan Jean-Luc Melenchon dari parti Unsubmissive Perancis berhaluan kiri sebagai tiga calon teratas dalam pusingan pertama. – Bernama


Biadab! Israel hina al-Quran ketika bom Gaza

TEL AVIV, 7 Syawal 1442H, Rabu – Negara haram Israel telah membangkitkan kemarahan umat Islam apabila memetik ayat suci al-Quran bagi membenarkan pengebomannya ke Gaza.

Tindakan hina terbaru negara Zionis itu dapat dilihat di akaun Twitter Arab Israel yang mana berkongsi foto kemusnahan di kawasan terkepung di samping ayat-ayat dari Surah al-Fil.

Tindakan itu menerima kecaman hebat kerana mengejek al-Quran dan 1.8 bilion umat Islam di dunia.

“Akaun Twitter rasmi Arab di negara apartheid Israel baru sahaja berkongsi ayat-ayat al-Quran dari Surah al-Fīl, di mana penghancuran tentera Abraha sebelum Islam digambarkan dengan melempar batu ke atas mereka, dengan foto pengebomannya Gaza.

“Ini adalah ejekan ke atas al-Quran dan kehidupan manusia,” kata ulama terkenal Dr Yasir Qadhi.

“Serendah mana lagi kamu boleh pergi?” soalnya sambil mengecam apa yang ditegaskan oleh orang ramai adalah usaha Israel untuk memerintah seluruh dunia muslim.

Ulama itu mengakhiri ucapannya dengan mengatakan bahawa beliau benar-benar terkejut bahawa akaun rasmi hingga ke tahap sedemikian.

Bagaimanapun beliau kemudiannya mengingatkan dirinya sendiri mengenai realiti ‘pemikiran Zionis’. – Agensi


Suspek Macau Scam lolos, rosak kredibiliti PDRM, SPRM

BANGI, 27 Safar 1442H, Khamis – Kejadian aneh melibatkan suspek utama Macau Scam bergelar Datuk Seri yang melarikan diri daripada ditahan polis, sebaik sahaja dibebaskan Suruhanjaya Pencegahan Rasuah Malaysia (SPRM), Isnin lalu perlu dipandang serius dan dikendalikan segera.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin malah menyifatkannya sebagai satu kejadian yang memalukan, apatah lagi terdapat laporan suspek memanjat pagar SPRM untuk meloloskan diri.

Menurut Harian Metro lelaki terbabit memanjat pagar di belakang bangunan SPRM dan melarikan diri ketika anggota polis yang mahu menahannya bersedia di bahagian depan.

Memetik sumber, portal itu melaporkan lelaki berkenaan dikehendaki bagi membantu siasatan mengenai pusat panggilan yang menjalankan kegiatan judi dalam talian.

“Polis yang ketika itu berada di hadapan bangunan SPRM hanya sempat menahan seorang lagi suspek yang juga dalang utama sindiket itu bersama dua anggota polis bagi membantu siasatan kes terbabit,” kata sumber.

Hairan dengan kejadian itu, Prof Zainur Rashid berkata, sekiranya tiada tindakan segera diambil, ia hanya akan mencalarkan kredibiliti pihak berwajib di mata rakyat.

“Seluruh negara tahu mengenai tangkapan penjenayah berprofil tinggi yang disyaki telah menipu ramai rakyat Malaysia yang telah mengalami kerugian yang mencecah ratusan juta ringgit.

“Kes sebegini hanya akan merosakkan lagi kredibiliti terhadap institusi penting negara iaitu SPRM dan PDRM sendiri,” katanya dalam kenyataan, hari ini.

Beliau berkata, sebagai rakyat yang prihatin dengan keselamatan dan kesejahteraan negara, beliau ingin mengulangi seruan kepada pimpinan negara agar bertegas dalam hal integriti yang melibatkan pihak berkuasa.

“Segera pulihkan nama baik SPRM, PDRM dan negara tercinta!,” tegasnya.


Siasatan guna lambang Jata Negara pada pelapik kasut selesai

KUALA LUMPUR, 17 Zulhijjah 1441H, Jumaat – Polis Diraja Malaysia (PDRM) sudah menyiapkan siasatan berhubung kes penggunaan lambang Jata Negara pada pelapik kasut sebuah syarikat pengeluar kasut jenama, di sini.

Ketua Polis Negara, Tan Sri Abdul Hamid Bador berkata, hasil siasatan berkenaan akan diserahkan kepada Pejabat Peguam Negara hari ini, untuk tindakan lanjut.

“Siasatan diklasifikasikan di bawah Seksyen 5 Akta Lambang dan Nama 2016, kerana kesalahan mengguna lambang, nama dan rupaan gambar, dengan tidak wajar.

“Selain itu, ia juga disiasat di bawah Seksyen 233 Akta Komunikasi dan Multimedia 1998, iaitu penggunaan tidak wajar kemudahan rangkaian atau perkhidmatan rangkaian,” katanya kepada Bernama selepas majlis serah terima tugas jawatan Pengarah Jabatan Siasatan Jenayah Komersial, di Bukit Aman, di sini, hari ini.

Pada 18 Julai lepas, polis memulakan siasatan ke atas satu paparan yang tular di media sosial, berkaitan penggunaan lambang Jata Negara pada pelapik kasut keluaran syarikat itu di negara ini.

Sehubungan itu, Abdul Hamid berkata, syarikat pengeluar kasut jenama berkenaan telah membuat permohonan maaf secara terbuka, selain memaklumkan pihaknya telah memberhentikan pengeluaran produk itu serta-merta.

Dalam perkembangan lain, Abdul Hamid berkata, pihaknya sudah menyerahkan kertas siasatan berhubung buku bertajuk ‘Rebirth: Reformasi, Resistance dan Hope In New Malaysia’, yang memaparkan imej Jata Negara diubahsuai di bahagian muka depannya kepada Pejabat Peguam Negara dan sedang menunggu arahan lanjut.

Dalam pada itu, beliau turut memaklumkan polis telah menyerahkan kertas siasatan kes berhubung sebuah dokumentari video berjudul ‘Locked Up In Malaysia’s Lockdown 101 East’ oleh stesen penyiaran Al Jazeera.

“Kertas siasatan telah dihantar untuk kajian lebih lanjut sebelum keputusan muktamad dibuat,” katanya.

Sebelum ini Al Jazeera menyiarkan dokumentari berdurasi 25 minit 50 saat, yang didakwa berniat memburuk-burukkan negara dengan mengecam layanan Malaysia terhadap pendatang tanpa izin, ketika Malaysia melaksanakan langkah menangani penularan COVID-19. – Bernama


Kos tunai haji dijangka naik?

KUALA LUMPUR, 7 Jamadilawal 1442H, Selasa – Sebarang penambahan kos bagi bakal jemaah haji akan dimaklumkan dari semasa ke semasa, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata pihaknya menjangkakan penambahan caj dan syarat dikenakan Kerajaan Arab Saudi ke atas bakal jemaah haji susulan langkah penguatkuasaan prosedur operasi standard (SOP) kerajaan itu bagi mengekang penularan wabak COVID-19.

“Unjuran kos itu tak dapat ditentukan kerana belum ada simulasi pergi balik haji termasuk kos penerbangan sebagainya, dalam masa terdekat kita akan kira kos-kos keseluruhan dan diperincikan oleh Tabung Haji (TH).

“Kita hanya menjangka (pertambahan) dahulu…saya sendiri akan pergi ke Arab Saudi untuk berbincang dengan menteri haji dan agamanya mengenai isu-isu berkaitan haji dan perincian keputusannya mungkin penghujung Januari,” katanya.

Beliau berkata demikian pada sidang media selepas perasmian Majlis Muzakarah Haji Peringkat Kebangsaan Ke-37 Musim Haji 1442H disertai lebih 500 Pengendali Kursus Ibadat Haji secara dalam talian di sini hari ini.

Turut hadir, Pengerusi Lembaga Tabung Haji Tan Sri Md Nor Yusof dan Pengarah Urusan Kumpulan dan Ketua Pegawai Eksekutif Lembaga Tabung Haji Datuk Nik Mohd Hasyudeen Yusoff.

Beliau berkata buat masa ini, orang ramai digalakkan menambah simpanan dalam TH namun, sebarang makluman pertambahan kos tidak akan dibuat secara mengejut dan berkata sebarang keputusan mengenainya akan dibincangkan dalam mesyuarat kabinet.

Sementara itu, Zulkifli mengumumkan para pendeposit TH kini boleh membuat rayuan haji bagi tahun 2021 atau 1442H yang dibuka bermula hari ini sehingga 13 Feb tahun hadapan, melalui aplikasi THiJARI.

Kemudahan terbaharu ini dibina bertepatan dengan norma baharu, bertujuan membantu orang ramai membuat rayuan haji tanpa perlu menghantar surat rayuan ke pejabat TH seperti tahun sebelumnya.

Aplikasi itu juga membolehkan bakal haji menyemak pendaftaran haji, status rayuan haji, status tawaran haji serta perkhidmatan lain seperti urusan simpanan dan pengeluaran TH. – Bernama


Israel kejam tembak pekerja Palestin tanpa sebab

TEBING BARAT, 27 Jamadilawal 1442H, Isnin – Enam pekerja Palestin yang mahu ke tempat kerja di Israel ditembak tentera rejim pengganas itu.

Kejadian berlaku di pintu masuk penghalang apartheid yang memisahkan Tebing Barat dari Israel berhampiran kampung Faroun, di Tebing Barat.

Saksi tempatan berkata, tentera negara haram melepaskan tembakan ke arah pekerja berhampiran pintu pagar di mana mereka berkumpul untuk melintasi penghadang dan ke tempat kerja mereka di Israel.

Kementerian Kesihatan berkata, semua mangsa mengalami kecederaan di kaki dibawa ke hospital di Tulkarm untuk menerima rawatan.

Kecederaan mereka dilaporkan ringan, bagaimanapun pengarah hospital berkata, dua daripada mangsa patah tulang dan memerlukan rawatan perubatan.

Israel mula mendirikan penghadang – sebahagian besarnya tembok konkrit – pada 2002 untuk memisahkan Tebing Barat dari Israel walaupun sebahagian besarnya dibangunkan dalam wilayah yang dijajah dan tanah pertanian Palestin.

Pada 2003, Perhimpunan Agung Pertubuhan Bangsa-bangsa Bersatu (UNGA) menerima pakai resolusi bahawa tembok itu bertentangan dengan undang-undang antarabangsa dan harus dihapuskan. – Agensi


Setahun PN: Segera urus perbezaan PPBM-UMNO-PAS jika mahu kekal berkuasa

SELEPAS Perikatan Nasional (PN) mengambil pemerintahan negara daripada PH, pada 2 Mac 2020, saya menulis dalam Ismaweb bertajuk ‘Beri peluang kepada PM baharu untuk buktikan’.

Siapa pun yang menerajui kerajaan, selagi berada di landasan yang benar, perlu disokong. Rakyat dahagakan keadaan yang lebih baik daripada sebelumnya.

Justeru, kurangkan berpolitik. Bekerjalah dengan penuh ikhlas dan integriti yang tinggi, agar rakyat sejahtera. Kepentingan rakyat perlu diutamakan berbanding kepentingan peribadi

Terimalah hakikat bahawa Allah masih memberikan peluang kepada PN, menggantikan PH.

Selaku orang yang mempunyai berpengalaman luas, sama ada peringkat negeri, mahupun pusat, apa lagi yang PM mahu melainkan untuk menggalas tugas besar demi agama, bangsa dan negara.

Langkah segera, bermula dengan pembentukan Kabinet. Tidak ada lantikan Timbalan Perdana Menteri bagi memuaskan hati semua pihak, untuk ketika itu. Boleh dikatakan, semua pihak berlapang dada menerima.

Namun, bukan semua yang dipilih itu menjadi. Ada yang masih mengamalkan politik pandir dan bebalisme, istilah yang digunakan oleh Almarhum Syed Husein Al-Atas, masih terus terngiang-ngiang ketika menjadi anak muridnya suatu masa dahulu. Pandir dan bebal. Pandir merujuk kepada cerita Pak Pandir dan Mak Andir, manakala bebal, memperlihatkan kebodohan yang nyata.

Tak apalah, sudah terlepas. Menang PRU15, tukarlah mereka ini.

Langkah seterusnya, diikuti dengan pemilihan Speaker Dewan Rakyat, seterusnya Dewan Negara.

Sekali lagi PM bertindak berani, memilih calon yang kontroversi, Azhar Harun, Alhamdulillah, Allah merestui. Speaker yang dilabelkan sebagai ‘liberal’ dapat menjalankan tanggungjawab dengan baik.

Ketika itu, negara kita digegarkan dengan pandemik COVID-19. Begitu menguji kepemimpinan Perdana Menteri. Alhamdulillah, setahun berlalu, negara ‘berjaya’ diuruskan dengan baik berhadapan wabak.

Pada 25 Mac 2020, saya menulis lagi, memuji seorang Perdana Menteri berdoa, menadah tangan secara live, belum pernah dilakukan oleh PM sebelum ini.

Negara sangat memerlukan pemimpin seperti ini, yang sentiasa membawa rakyat mengingati Pencipta, bukannya seperti ultra kiasu dengan agenda liberalisme.

Jarang saya melihat atau mungkin pertama dalam sejarah, apabila seorang Perdana Menteri dalam ucapannya menadah tangan berdoa secara ‘live’ memohon kepada Allah SWT memberkati negara tercinta ini daripada ancaman wabak COVID-19.

PM memohon kepada Allah agar diberikan kesejahteraan dan keselamatan kepada rakyat Malaysia. Selain itu, PM turut menyeru kepada khalayak (rakyat) akan tuntutan sembahyang berjemaah, ketika Perintah Kawalan Pergerakan (PKP) berada di rumah.

Ucapan inilah adalah saat-saat yang paling dinanti-nantikan, yang selama ini tidak pernah keluar daripada seorang bergelar Perdana Menteri. Kali ini dibuktikan. PM dengan penuh keinsafan menyeru rakyatnya untuk tunduk dan sujud kepada Pencipta. Kini, kita telah dengar semua itu. Mudah, tetapi sukar untuk dilakukan.

PM turut menyeru dan mengingatkan rakyat akan tanggungjawabnya kepada Pencipta. Tidak kiranya sama ada Islam atau tidak. Lebih-lebih lagi kita yang beragama Islam.

Pada saat yang begitu getir ini, kepada siapa lagi kita mampu berharap setelah segala usaha dilakukan, melainkan kepada Yang Maha Mencipta, itulah Allah SWT.

Setelah mengimbau setahun lalu apa yang berlaku, bakal mendepani PRU15, akronim M-U-H-Y-I-D-D-I-N perlu diberikan perhatian

M – Malaysia Prihatin, mesra rakyat, buah fikiran PM sendiri. Teruskanlah amalan baik ini. Pagi ini, jam 10 pagi, PM akan berucap sempena setahun Malaysia Prihatin.

“Malaysia Prihatin” membawa maksud bahawa seluruh rakyat Malaysia berganding bahu memerangi pandemik COVID-19, tanpa mengira ideologi politik dan meliputi segenap lapisan masyarakat, sama ada pihak kerajaan, pihak pembangkang, penjawat awam, sektor swasta, sukarelawan mahupun orang perseorangan.

Ia juga membawa pengertian keprihatinan kerajaan dalam mengutamakan kebajikan rakyat Malaysia melalui inisiatif Pakej Rangsangan Ekonomi Prihatin Rakyat (Prihatin) yang merangkumi aspek ekonomi, kebajikan serta kelangsungan hidup rakyat.

Semangat “Malaysia Prihatin” perlu disemarakkan dalam segenap kehidupan masyarakat. Ia perlu disematkan dalam ingatan untuk rakyat negara ini mengukuhkan kembali asas perpaduan, keharmonian dan kesejahteraan rakyat Malaysia, serta menyemarakkan semangat patriotisme dan cintakan negara.

Terus laksanakan rangsangan “Malaysia Prihatin” dengan telus demi kepentingan rakyat. Bantu mereka yang memerlukan, tanpa pilih kasih.

U – Utamakan Islam, Melayu dan Bumiputera, tanpa nafikan hak agama lain termaktub dalam Perlembagaan, kerana itulah asas negara ini dibentuk. Sesiapa yang berani mencabar kedaulatan ini mesti diambil tindakan

H – Hapuskan rasuah segera. Rasuah ada barah yang sekian lama berkudis, perosak agama, bangsa dan negara. Kerosakan yang selama ini perlu segera diperbetulkan, tidak kira siapa yang melakukannya. Jangan lindungi sesiapa pun yang terlibat. Rasuah ini adalah perbuatan amat terkutuk, tercela dan keji.

Y – Yakin kepada Allah dalam setiap perkara yang dilakukan walaupun mungkin mengundang rasa tidak puas hati sesetengah pihak. Percayalah, pertolongan Allah hadir dalam keadaan yang tidak kita sangka, hanya untuk mereka yang yakin kepadaNya.

I – Istiqamah dan inklusif. Ingat kata-kata istiqamah ini, setiap amal yang sedikit, tetapi istiqamah, adalah lebih baik. Apatah lagi, jika amal yang banyak, tentulah terpuji. Begitu juga sifat inklusif. Ramai berkata inklusif lebih baik daripada eksklusif. Sejauh manakah kita terjemahkan dalam bentuk realiti. PPBM dan UMNO jangan terus berbalah, seolah-olah tidak ada titik temu.

D – Dedikasi dalam melaksanakan tugas dan dasar amat dituntut bagi mendapat kepercayaan orang lain. Jangan ada lagi flip flop. Ingat kata-kata ini, your lack of dedication is an insult to those who believe in you.

D – Doa jangan dilupakan. Itulah sudah menjadi trademark PM, ketika negara dilanda wabak. Mintalah kepada Allah, moga negara ini sentiasa berada dalam rahmatNya. Yakinlah bahawa pemimpin berdoa untuk kesejahteraan rakyat, pasti rakyat akan membalasknya dengan mendoakan kesejahteraan pemimpin akan sentiasa diberikan petunjuk ketika memimpin negara. Mintalah nescaya Allah perkenankan.

I – Identiti, ilmu dan iqra. Negara perlukan kepada identiti dan jati diri. Kita amat bersyukur kerana Perintah Kawalan Pergerakan (PKP) diteruskan. Malam-malam begitu aman, tidak ada lagi aktiviti maksiat, perjudian, pelacuran, kelab malam, merempit, melajak basikal, mengedar dadah, rompak, curi dan sebagainya.

Walaupun ada yang melakukan secara diam-diam, sekurang-kurangnya wabak (termasuk PKP) ini telah mengajar dan memberikan pengajaran kepada kita semua. Kembalilah kepada Pencipta.

Perkara ini (PKP) perlu difikirkan seterusnya untuk masa akan datang dalam bentuk lain, selepas tidak ada lagi COVID-19 demi untuk menyelamatkan anak bangsa.

Pergerakan bebas pada waktu malam, tanpa ada apa-apa tujuan kerja, hanya akan merosakkan anak bangsa Melayu dengan aktiviti-aktiviti merosakkan.

Sebenarnya, Islam sudah lama mengajar kita. Kembalilah atau duduklah di rumah apabila malam menjelma. Kita perlu tidur secukupnya, untuk mencari kekuatan keesokan harinya, meneruskan kehidupan membangunkan agama, bangsa dan negara.

Sebab itulah, buktinya, sangat jelas, waktu senja atau maghrib, dalam Islam, juga dalam bangsa Cina sekalipun, yang berpandukan kalendar mengikut peredaran bulan (kalendar lunar), masuknya hari baru atau berakhirnya satu hari, adalah pada waktu senja atau Maghrib.

Maghrib atau senja atau waktu kemuncak untuk kita berada semua berada di rumah, bukan berkeliaran tidak tentu pasal. Sebab itulah, kita selalu digalakkan berada di rumah apabila senja menjelma. Itu sahaja saat-saat kita dapat bersama berjamaah bersama keluarga, setelah penat bekerja sepanjang hari.

N – Nilai diri dalam menghadapi norma baharu. Pastikan pemimpin yang dilantik menghayati, menghayati pesan Hamka, manusia itu asalnya darpada tanah, makan hasil tanah, berdiri atas tanah, akan kembali ke tanah, kenapa masih bersifat langit?

Cabaran besar PN menguruskan perbezaan antara UMNO-PAS-PPBM. Jika berjaya, itulah kerajaan paling besar PN. Banyak perkara yang dibangkitkan oleh UMNO terhadap PPBM masih belum dijawab terutama perkara berkaitan dengan integriti dalam menjalankan tugas.

Jika begitulah keadaannya, jangan ada cita-cita dalam kalangan pemimpin PPBM untuk PPBM menggantikan UMNO. Perkara ini terlalu mustahil untuk berlaku. Apa yang penting hari ini, bagaimana untuk menguruskan perbezaan ini.

Jika PPBM turut sama memecahkan muafakat yang telah wujud antara UMNO-PAS, kita sedang menuju kehancuran. Itulah kejayaan ultra kiasu sebenarnya.

Jika ada yang berkata PPBM mahu menggantikan UMNO, sebenarnya kita menggali kubur sendiri.

Ingat kata-kata Martin Luther King, a genuine leader is not a searcher for consensus, but a molder of consensus.

Kepada menteri-menteri lantikan PN, ingatkan pesan, Khalifah Umar al Khattab, belajarlah sebelum menjadi pemimpin. Kerana bila sudah menjadi pemimpin yang diikuti, kita tidak ada masa lagi untuk belajar kerana tingginya kedudukan dan kesibukan pemimpin itu.

Ketika artikel ini ditulis, seorang menghantar video kepada saya, mengenai Erdogen, Presiden Turki yang kelewatan ke masjid sembahyang Jumaat. Bila sampai di situ, masjid penuh, beliau sempat sembahyang di tepi rak kasut masjid. Menitis air mata melihatnya, seorang pemimpin nombor satu, tidak solat di atas sejadah empok, saf yang pertama.

Bilakah kita akan dapat pemimpin seperti ini, melainkan sejadah empok yang sudah sedia berbentang di saf yang pertama? Begitu juga pemimpin nombor nombor dua, tiga, empat dan seterusnya semua sudah tersedia menanti. Jauh sekali kita daripada Erdogen. Usahlah nak dibanding dengan Nabi dan sahabat.

Kepada semua pemimpin negara, ingat pesan Hamka, saat kau dilahirkan, kau menangis, orang lain ketawa. Tetapi berjuanglah hingga sampai penghujung nyawa, percayalah orang lain menangisi pemergianmu, tetapi kau tertawa dalam senyuman.

Prof Dr Mohd Ridhuan Tee Abdullah


Isu LCS: Cari petualang, pulangkan duit rakyat yang dicuri

BANGI, 13 Muharam 1444H, Khamis – Setiausaha Agung BERJASA mendesak supaya kes ketirisan pengendalian projek pembinaan Kapal Tempur Pesisir (LCS) seperti yang dilaporkan Jawatankuasa Kira-kira Wang Negara (PAC) disiasat.

Ir Ts Lukman Al Hakim Mohamad berkata, kebenaran mesti ditegakkan dan ia hanya boleh dilakukan dengan siasatan menyeluruh demi mencari pelaku yang sebenar.

“Bukan sahaja dalam kes LCS ini, malah setiap isi laporan PAC itu harus diteliti dan disiasat sehingga ke akar umbi bagi mencari petualangnya.

“Pulangkan setiap sen duit rakyat yang mereka curi!,” demikian tegasnya dalam kenyataan, hari ini.

Pada masa sama, Lukman berpandangan, dakwaan penyelewengan dan mengaitkan Presiden UMNO, Datuk Seri Dr Ahmad Zahid Hamidi seolah-olah mahu menjatuhkan yang bertindak selaku Menteri Pertahanan pada 2011.

Bagaimanapun, katanya, kebenaran tetap mesti ditegakkan dalam apa jua situasi.

Terdahulu, Ahmad Zahid yang juga Presiden UMNO berkata, adalah tidak wajar untuk menyandarkan kegagalan perolehan LCS kepadanya.

Ini kerana, beliau mendakwa bukan Menteri Pertahanan ketika projek itu dianugerahkan.

Ahmad Zahid berkata, LCS dibina oleh Boustead Naval Shipyard Sdn Bhd (BNS) yang merupakan anak syarikat Boustead Holdings Bhd dan pemegang saham terbesar adalah Lembaga Tabung Angkatan Tentera (LTAT).

Merujuk laporan audit dari PAC, kontrak kepada Boustead adalah mengikut Garis Panduan Permohonan Perolehan Secara Rundingan Terus bertarikh 17 April 2002.

“Secara jelas ia tiada kaitan dengan saya, malah LTAT sendiri menjadi pemegang saham terbesar dalam syarikat pembinaan LCS itu,” katanya.

Melalui laporan PAC, kerajaan sudah membayar RM6.083 bilion untuk projek lima kapal LCS kepada BNS bagi projek runding terus itu, namun tiada kapal diterima setakat ini.

“Saya memegang jawatan sebagai Menteri Pertahanan dari April 2009 hingga Mei 2013. Jadi mana-mana pihak yang menyebabkan kelewatan pembinaannya haruslah bertanggungjawab memberikan penjelasan kepada PAC,” kata Ahmad Zahid.

Semalam, Perdana Menteri, Datuk Seri Ismail Sabri Yaakob berkata, beliau sendiri sudah bertemu dengan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki dan Peguam Negara, Tan Sri Idrus Harun bagi mendapatkan perkembangan terkini berhubung siasatan isu ini.

“Saya harap (siasatan diselesaikan) segera, sebab saya sudah panggil Ketua Pesuruhjaya SPRM dan Peguam Negara minta untuk siasatan disegerakan.

Saya percaya sudah pun dilaksanakan siasatan dan ada beberapa fail sudah dibuka dan siap,” katanya.


22 maut serangan ganas di Sudan

KHARTOUM, 20 Zulhijjah 1444H, Ahad – Serangan udara tentera Sudan mengorbankan sekurang-kurangnya 22 orang di barat Omdurman, kata Kementerian Kesihatan negeri Khartoum pada Sabtu, ketika perang negara itu memasuki hari ke-85.

Bandar berkembar Khartoum, Omdurman sejak kebelakangan ini menjadi tumpuan pertempuran antara tentera dan musuhnya, kumpulan separa tentera Pasukan Sokongan Pantas (RSF).

Walaupun Kementerian Kesihatan Persekutuan mengesahkan ratusan orang mati dalam konflik Sudan – yang bermula pada 15 April – angka sebenar dipercayai jauh lebih tinggi.

Di Khartoum dan bandar Omdurman dan Bahri, Angkatan Tentera Sudan (SAF) telah mengetuai serangan udara dan artileri, manakala RSF telah mendominasi di darat, bergerak untuk mengawal sebahagian besar bandar itu.

Sejak malam Jumaat, serangan tentera juga tertumpu kepada kompleks penyiaran negeri di timur Omdurman.

Serangan pada malam lain turut melanda selatan dan timur Khartoum.

Tentera dalam satu catatan di Facebook berkata, pasukan khas telah membunuh 20 ‘askar pemberontak’ dan memusnahkan senjata mereka.

Di luar Khartoum, pertempuran sedang berlangsung di Darfur dan Kordofan, di mana RSF mengepung bandar el-Obeid yang penting secara strategik.

Penduduk bandar pada minnggu lalu berkata, mereka kehabisan air, makanan, bahan api dan bekalan penting lain.

Lebih 2.9 juta rakyat Sudan kehilangan tempat tinggal, termasuk hampir 700,000 yang terpaksa melarikan diri ke negara jiran.

Menurut agensi bantuan, terdapat juga laporan mengenai ‘angka yang membimbangkan’ bagi kes rogol, serangan seksual dan penculikan wanita dan kanak-kanak perempuan, beberapa seawal 12 tahun, oleh pejuang.

Save the Children pada Jumaat lalu berkata, sekurang-kurangnya 88 kes rogol disahkan sejak konflik bermula. – Agensi


Bimbang berlaku mudarat, punca UMNO, PAS, Bersatu bermesyuarat

Oleh Zuhayati Yazid

BANGI, 24 Rabiulawal 1443H, Ahad – Keputusan tiga parti Melayu terbesar di negara ini mengadakan mesyuarat sempena Pilihan Raya Negeri (PRN) Melaka perlu dipandang dari sudut positif.

Ia memberi gambaran jelas bahawa kemudaratan boleh berlaku sekiranya UMNO, PAS dan Parti Pribumi Bersatu Malaysia (Bersatu) gagal menjalinkan kerjasama utuh.

Penganalisis politik, Azmi Hassan mengakui, mesyuarat itu sepatutnya sudah lama diadakan namun terhalang oleh rasa ego dalam kalangan parti-parti berkenaan.

“Hakikatnya mereka tahu sekiranya tiada penyatuan yang kukuh bakal membawa kemudaratan sehingga menjejaskan kedudukan orang Melayu sendiri.

“Sebab itu mereka lakukan pertemuan secara belakang tabir demi tidak mahu jatuhkan air muka masing-masing,” katanya kepada Ismaweb.net, hari ini.

Terdahulu, Timbalan Presiden PAS, Datuk Seri Tuan Ibrahim Tuan Man memaklumkan terdapat perkembangan positif mengenai kerjasama antara UMNO, PAS dan Bersatu dalam menghadapi PRN Melaka.

Beliau berkata, perkara itu adalah hasil mesyuarat yang diadakan bersama tiga buah parti itu kelmarin.

“Ada sedikit berita gembira malam tadi, kita adakan mesyuarat bersama tiga parti, PAS, UMNO dan Bersatu. Insya-Allah bicara soal persiapan dalam PRN Melaka, nampaknya sekarang PAS dikehendaki semua parti,” katanya.

Mengulas lanjut, Azmi melihat tindakan untuk duduk semeja adalah amalan politik matang yang menyaksikan mereka sanggup ketepikan kepentingan peribadi demi agenda lebih besar.

Katanya, parti-parti Melayu boleh diibaratkan sebagai adik-beradik, di mana mereka tidak boleh lari daripada saling memerlukan dalam mencapai sesuatu matlamat.

Katanya lagi, kini pastinya rakyat tertunggu-tunggu berkenaan pengagihan kerusi yang perlu dilakukan secara adil dan menolak sebarang bentuk berat sebelah.


Speaker ada kuasa putuskan status 4 MP Sabah keluar Bersatu

BANGI, 7 Jamadilakhir 1444H, Sabtu – Yang Dipertua Dewan Rakyat, Datuk Johari Abdul memiliki kuasa penuh untuk membuat keputusan secara bersendirian tanpa perlu merujuk mana-mana pihak.

Pakar Perlembagaan, Prof  Datuk Dr Shamrahayu Ab Aziz berkata, dalam menentukan keputusan itu, semua pihak perlu menghormati dan menerima sama ada empat Ahli Parlimen Sabah yang keluar Bersatu perlu mengosongkan kerusi atau sebaliknya.

“Speaker Dewan Rakyat boleh buat keputusan secara bersendirian.

“Tidak ada keperluan undang-undang untuk beliau rujuk pada Jawatankuasa Pilihan Khas Parlimen terlebih dahulu,” katanya seperti dilapor media tempatan, hari ini.

Beliau berkata demikian sebagai mengulas status empat Ahli Parlimen Sabah yang keluar parti.

12 Disember lalu, empat Ahli Parlimen iaitu Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Matbali Musah (Sipitang), mengumumkan keluar Bersatu, namun kekal bersama Gabungan Rakyat Sabah (GRS) kerana mahu memberi sokongan kerajaan pimpinan Datuk Seri Anwar Ibrahim.

Mengulas lanjut, Prof Shamrahayu berkata, Speaker sememangnya mempunyai kuasa untuk menentukan perjalanan urusan Dewan Rakyat.

Malah, keputusan nanti tidak boleh dicabar di mahkamah berikutan Speaker yang diberi kuasa membuat keputusan, maka ia adalah urusan Dewan Rakyat.

Pada masa sama, beliau berpandangan, keempat-empat ahli Parlimen Sabah itu tidak perlu mengosongkan kerusi kerana keputusan keluar Bersatu bukan dibuat secara individu, sebaliknya secara ‘en block’.

Katanya, walaupun dibuat di peringkat cawangan parti di Sabah, keputusan keluar parti ini hakikatnya secara en block.

“Jika individu yang umum keluar parti, baru perlu dikosongkan kerusi yang disandang,” katanya.

Kelmarin, Johari mengesahkan menerima notis pemakluman daripada Bersatu mengenai kekosongan luar jangka membabitkan empat kerusi Parlimen di Sabah, dan memiliki 21 hari untuk membuat keputusan mengenainya.


PTPTN lancar aplikasi myPTPTN untuk kemudahan pelanggan

KUALA LUMPUR, 26 Syaaban 1443H, Selasa – Perbadanan Tabung Pendidikan Tinggi Nasional (PTPTN) hari ini melancarkan aplikasi mudah alih myPTPTN yang akan memanfaatkan lebih 3.63 juta peminjam dan 5.28 juta pendeposit Simpan Skim Simpanan Pendidikan Nasional (Simpan SSPN).

Menteri Pengajian Tinggi Datuk Seri Dr Noraini Ahmad berkata usaha itu selari dengan Teras ke-5 Pelan Strategik PTPTN 2021-2025 bagi memperkasakan organisasi ke arah yang lebih dinamik dan cemerlang melalui pendigitalan agar penyampaian perkhidmatan kepada pelanggan berada di tahap terbaik.

Noraini juga optimis bahawa dengan adanya aplikasi yang mengintegrasikan semua kemudahan dalam satu sistem, akses pelanggan kepada PTPTN akan menjadi lebih mudah.

“Malah, aplikasi ini akan membuka ruang dan peluang kepada masyarakat untuk mendapatkan perkhidmatan PTPTN pada bila-bila (masa) dan di mana-mana sahaja tanpa sempadan dengan lebih mudah, cepat dan selamat.

“Pelancaran aplikasi ini merupakan manifestasi PTPTN dalam menjayakan agenda pendigitalan negara. Lebih bermakna, momen pada hari ini juga merupakan kemuncak dalam kita meraikan Sambutan Jubli Perak PTPTN pada tahun ini,” katanya berucap pada majlis pelancaran aplikasi itu di sebuah hotel di Damansara dekat sini hari ini.

Teks ucapan beliau dihantar kepada Bernama.

Mengulas lanjut, Noraini berkata kemudahan yang disediakan dalam aplikasi itu antara lain merangkumi semakan penyata pinjaman, bayaran balik pinjaman, pembukaan akaun dan penambahan deposit Simpan SSPN, permohonan potongan gaji serta debit terus bagi bayaran balik pinjaman dan Simpan SSPN.

Sementara itu, Ketua Eksekutif PTPTN Ahmad Dasuki Abdul Majid berkata aplikasi itu merupakan inisiatif utama PTPTN sempena Sambutan Jubli Perak 25 Tahun PTPTN dalam memastikan institusi kewangan itu berada di tahap setanding dengan institusi kewangan lain di pasaran dalam penyediaan kemudahan digital terkini.

Beliau berkata perbincangan dan rujukan dengan pelbagai pihak dilakukan antaranya Kementerian Pengajian Tinggi serta Unit Pemodenan Tadbiran dan Perancangan Pengurusan Malaysia (MAMPU) bagi memperoleh kepakaran dan ilmu berkaitan teknologi serta ciri-ciri keselamatan pengguna yang sentiasa diutamakan.

“Saya juga optimis aplikasi PTPTN ini akan menjadi platform terbaik yang akan mendekatkan generasi muda dengan PTPTN. Ini kerana golongan belia yang cenderung dalam penguasaan teknologi dan sentiasa peka dengan kemudahan digital yang akan memberi manfaat kepada mereka,” katanya. – Bernama


Najib gagal tangguh keputusan rayuan kes SRC pada 8 Disember

PUTRAJAYA, 19 Rabiulakhir 1443H, Rabu – Mahkamah Rayuan hari ini menolak permohonan Datuk Seri Najib Tun Razak untuk menangguhkan tarikh keputusan rayuannya terhadap sabitan dan hukuman penjara 12 tahun dan denda RM210 juta kerana menyalahgunakan dana SRC International Sdn Bhd.

Perkara itu dimaklumkan melalui sepucuk surat yang ditandatangani Timbalan Pendaftar Mahkamah Rayuan Mohd Khairi Haron kepada bekas Perdana Menteri, peguam utamanya Tan Sri Muhammad Shafee Abdullah dan pihak pendakwaan.

“Dimaklumkan bahawa permohonan pihak perayu (Najib) untuk penangguhan tarikh keputusan adalah tidak dibenarkan. Sehubungan itu, sila pastikan kesemua pihak hadir ke Mahkamah Rayuan Putrajaya pada tarikh yang ditetapkan,” menurut surat berkenaan.

Timbalan Pendakwa Raya Mohd Ashrof Adrin Kamarul mengesahkan perkara itu.

Semalam, Najib memohon kepada Mahkamah Rayuan supaya melapangkan tarikh 8 Dis yang ditetapkan untuk keputusan rayuannya sabitan dan hukuman bagi kesalahan penyelewengan RM42 juta dana SRC International.

Menurut dokumen yang dihantar kepada Pendaftar Mahkamah Rayuan, Najib memohon untuk menangguhkan tarikh keputusan itu kerana beliau akan berada di Singapura sehingga 5 Disember.

“Perayu (Najib) memohon supaya tarikh tersebut dilapangkan dan tarikh keputusan ditetapkan pada minggu berikutnya, iaitu dari 13 Disember hingga 17 Disember, atau mana-mana tarikh lain yang difikirkan sesuai oleh mahkamah,” katanya.

Menurut dokumen itu, sekembalinya dari Singapura pada 5 Disember, Najib akan dikehendaki menjalani kuarantin kendiri selama tujuh hari sehingga 12 Disember dan hanya boleh menghadiri mahkamah atau perhimpunan awam mulai 13 Disember.

Dokumen itu juga menyatakan bahawa pasukan pendakwaan telah dimaklumkan mengenai perkara itu dan tidak membantah penetapan semula tarikh keputusan itu.

Dokumen itu menyatakan bahawa perbicaraan kes pengubahan wang haram membabitkan Muhammad Shafee di Mahkamah Tinggi juga ditetapkan untuk disambung semula pada 8 Disember selain Najib turut perlu menghadir perbicaraan kes membabitkan dana 1Malaysia Development Berhad (1MDB) di Mahkamah Tinggi.

Menurut dokumen itu, Muhammad Shafee juga perlu berada di Mahkamah Tinggi Shah Alam bagi mewakili anak guamnya dalam kes bunuh dari 20 Disember hingga 23 Disember.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lepas, yang menjatuhkan hukuman penjara 12 tahun dan denda RM210 juta selepas mendapatinya bersalah atas tujuh pertuduhan membabitkan pecah amanah jenayah (CBT) , pengubahan wang haram dan penyalahgunaan kedudukan, melibatkan dana SRC International berjumlah RM42 bilion. – Bernama


Zahid mahu kerajaan baharu lakukan perubahan

BANGI, 15 Muharram 1443H, Selasa – Presiden UMNO, Datuk Seri Ahmad Zahid Hamidi berkata, rakyat meletakkan harapan besar kepada kerajaan baharu untuk melakukan perubahan.

Katanya, perubahan itu perlu dilakukan supaya negara terlepas daripada ancaman pandemik COVID-19 yang semakin memburuk.

Malah, beliau turut menyenaraikan beberapa kegagalan pentadbiran terdahulu yang wajar dijadikan pengajaran serta sempadan bagi kerajaan baharu di bawah Datuk Seri Ismail Sabri Yaakob.

Antaranya beliau mengatakan bahawa keputusan populis yang dilakukan kerajaan terdahulu adalah membahayakan.

Ahli Parlimen Bagan Datuk itu berkata, memberi terlalu banyak kelonggaran sebelum mencapai imuniti kelompok sekaligus mendedahkan rakyat kepada wabak yang masih berleluasa.

“Membuka sekolah semasa kes jangkitan sedang tinggi sekaligus meletakkan murid-murid dan para guru dalam bahaya.

“Juga, memberi kelonggaran kepada pengembara dari luar negara menjalani kuarantin di rumah ketika dunia berdepan ancaman pelbagai varian baharu COVID-19,” katanya dalam tulisan di laman Facebook.

Selain itu, perkara yang perlu dielakan kerajaan baharu adalah bersikap ‘bias’ dalam pelaksanaan prosedur operasi standard (SOP).

Salah satu keputusan bias, katanya, adalah menutup sektor kurang berisiko, tetapi sektor yang menyumbang kepada kluster tertinggi dibenarkan beroperasi.

“Polisi ‘try and error’ sehingga mengundang ‘flip flop’ mengelirukan dan menyusahkan rakyat serta penguatkuasaan PKP yang tidak bersungguh-sungguh akhirnya menyebabkan kadar jangkitan bertambah parah.

“Mengenakan kadar kompaun yang tidak munasabah ke atas rakyat. Kompaun bersifat mendidik bukan menghukum,” katanya yang juga menjadi perkara bias dilakukan kerajaan terdahulu.

Bukan itu sahaja, Zahid berkata, kerajaan sebelum ini juga memberi bantuan yang menguntungkan pihak ketiga.

Katanya, pemberian moratorium pinjaman bersifat ‘refinance’ menguntungkan pemiutang.

“Sebahagian bantuan yang diumumkan bersifat terakru sedangkan bantuan itu diperlukan sekarang.

“Kebenaran pengeluaran wang KWSP yang tidak menyeluruh dan gagal membantu rakyat secara total,” katanya.

Di samping itu, Zahid turut menegur penggantungan demokrasi bila mana persidangan Parlimen yang merupakan lambang demokrasi negara dan saluran rasmi suara rakyat disekat.

Selain mendakwa pemimpin terdahulu menyanggah titah Yang di-Pertuan Agong dan Raja-Raja Melayu serta membelakangi Perlembagaan Negara.


Mengapa Kristian bersungguh ingin guna kalimah Allah?

SINAR Harian melaporkan semalam keputusan Mahkamah Tinggi membenarkan penganut Kristian seluruh negara menggunakan kalimah ALLAH dalam penerbitan pendidikan agama itu. Mereka juga dibenarkan untuk menggunakan perkataan Solat, Kaabah dan Baitullah.

2. Timbul persoalan di sini, mengapa sebahagian penerbitan Kristian bersungguh menterjemahkan perkataan God kepada Allah sedangkan ia di sisi umat Islam memberikan makna yang berbeza? Bukankah ia akan menimbulkan lebih keraguan? Mengapa Kristian ingin menggunakan perkataan solat sedangkan kita tahu Prayer dan solat mempunyai pemaknaan yang berbeza?

3. Perkara yang sama pernah diutarakan oleh Prof Syed Naquib al-Attas pada rombongan Kristian yang datang bertamu ke ISTAC. Prof al-Attas mengajukan soalan tentang mengapa kamu ingin menggunakan kalimah Allah setelah sekian lama menggunakan perkataan God atau Tuhan?

4. Mereka menjawab: “Kami ingin bersikap lebih patriotik dan kami akan berdoa menggunakan Bahasa Malaysia.” Anehnya perkataan Allah bukanlah berasal dari Bahasa Malaysia bahkan konsep ketuhanan dalam kedua agama ini sangat berbeza.

5. Umat Islam meyakini Allah itu satu melalui konsep Tauhid sedangkan Kristian percaya pada doktrin Trinity yang menampilkan tiga elemen dalam perkara ketuhanan. Kedua konsep ini amat jauh bertentangan.

6. Malah penggunaan Kalimah Allah pernah dibantah di peringkat antarabangsa oleh paderi Kristian sendiri kerana ia menimbulkan keraguan terhadap konsep ketuhanan dalam agama Kristian sendiri. Sebagai contoh:

[a] Rob Phillips iaitu Pengarah Komunikasi Missouri Baptist Convention dan mubaligh Gereja Baptis melalui artikelnya bertajuk “Yahweh (the God of the Bible) vs Allah (the God of the Koran)” menyatakan bahawa Allah bukanlah Tuhan yang dinyatakan dalam Al Kitab.

[b] Dr. R. Albert Mohler Jr. iaitu Presiden The Southern Baptist Theological Seminary mempertikaikan saranan penganut Kristian menggunakan nama Allah kerana al-Quran secara jelas menegaskan Allah tidak mempunyai anak dan menolak prinsip triniti yang dibawa oleh Kristian.

[c] Dave Armstrong tokoh dari Gereja Roman Katolik dalam artikelnya berjudul “Does the Catholic Church Equate Allah and Yahweh?” menegaskan bahawa Allah dan Tuhan yang dimaksudkan dalam Kristian adalah entiti yang tidak sama.

7. Biarpun sebahagian tokoh Kristian antarabangsa tidak bersetuju dalam isu terjemahan perkataan God kepada Allah, kesungguhan gerakan Kristian di Malaysia dalam memperjuangkan kalimah Allah ini menimbulkan pelbagai pertanyaan.

8. Dari aspek positifnya, penggunaan kalimah Allah dalam kalangan Kristian membuka dimensi baharu dalam medan dakwah. Kita berpeluang memahamkan kepada pelajar atau sahabat Kristian kita tentang Allah dari perspektif muslim.

9. Allah adalah Tuhan yang sama buat muslim mahupun Kristian. Namun kita harus tegaskan kepada mereka bahawa ajaran Trinity yang dibawa oleh Kristian adalah bercanggah dengan konsep Tauhid yang jelas ditegaskan oleh al-Quran bahawa Tuhan itu satu, Dia tidak mempunyai anak dan Nabi Isa (Jesus) hanyalah seorang Nabi.
Semoga Allah membimbing kita.

Dr Ahmad Sanusi Azmi

Sumber:


COVID-19: Palestin rekod kes varian baharu EG.5

RAMALLAH, 27 Muharram 1445H, Isnin – Kementerian Kesihatan Palestin pada Ahad berkata, 50 hingga 100 kes varian baharu EG.5 COVID-19 dilaporkan di Tebing Barat dan Semenanjung Gaza, lapor Xinhua.

“Terdapat beberapa kes pesakit dimasukkan ke hospital dan dibenarkan pulang selepas menerima rawatan,” kata Pengarah Kesihatan Kamal al-Shakhra.

Al-Shakhra berkata, mereka yang paling berisiko dijangkiti ialah warga emas dan yang menghidap penyakit kronik.

Jangkitan itu berlaku ketika cuti musim panas, katanya.

Beberapa hari lepas, Pertubuhan Kesihatan Sedunia (WHO) mengumumkan penyebaran varian Omicron baharu EG.5 dengan mengklasifikasikannya sebagai “varian yang menjadi perhatian”.- Bernama


Nusrat Choudhury wanita Islam pertama dilantik sebagai Hakim Persekutuan AS

NEW YORK, 28 Zulkaedah 1444H, Sabtu – Senat Amerika Syarikat (AS) secara rasmi mengesahkan Nusrat Choudhury sebagai Hakim Persekutuan, mencipta sejarah sebagai wanita Islam pertama dan warga Bangladesh pertama yang menyertai bangku kehakiman persekutuan.

Undian 50-49 berlaku pada hari Khamis dan lulus di kalangan parti. Choudhury akan dilantik di Mahkamah Persekutuan Brooklyn di New York.

Beliau akan menjadi hakim Islam kedua di bangku persekutuan, selepas Zahid Quraishi, hakim daerah bagi Daerah New Jersey.

“Nusrat Choudhury ialah seorang dalam memajukan keadilan yang sama untuk semua di negara kita,” kata Pengarah Eksekutif ACLU, Anthony Romero dalam satu kenyataan.

Anthony berkata, pelantikan Choudhury adalah kemuncak pada rekod panjangnya dalam melindungi kebebasan sivil dan hak sivil.

Choudhury adalah antara lapan calon yang diumumkan oleh White House pada 19 Januari 2022.

Beliau berkhidmat sebagai Pengarah Undang-undang American Civil Liberties Union (ACLU) Illinois, jawatan yang dipegangnya sejak 2020.

Sebelum itu, beliau berkhidmat sebagai Timbalan Pengarah Program Keadilan Perkauman ACLU Kebangsaan, selepas berkhidmat sebagai peguam kakitangan kanan untuk projek keselamatan negara organisasi, dan merupakan felo Marvin M Karpatkin. – Agensi


Tentera Zionis, penduduk haram Israel komplot bunuh rakyat Palestin dalam masa sehari

GAZA, 7 Zulhijjah 1442H, Sabtu – Empat rakyat Palestin dibunuh dalam masa sehari pada bulan Mei oleh tentera pengganas Israel yang merancang serangan dengan penduduk haram Israel, menurut penyelidikan oleh Intercept.

Serangan bersama itu dilakukan pada 14 Mei, dan menyebabkan empat orang Palestin mati termasuk Nidal Safidi, 30, dari kampung Urif, yang berpusat di selatan Nablus.

Dia ditembak dengan empat peluru – satu di dada dan satu di perut – dan meninggal kerana kecederaannya.

Ketua Dewan Kampung Urif, Mazen Shehadeh menjelaskan, kepada Intercept bagaimana sebilangan besar penduduk haram Israel bersenjata dan dilindungi oleh pasukan penjajah, menyerang dan melepaskan peluru ke arah warga Urif, termasuk di sebuah sekolah.

“Mereka mencabut hampir 60 pokok ara dan zaitun,” katanya lagi.

Penduduk kampung dipanggil melalui menara masjid untuk segera membantu memadamkan kebakaran yang dicetus oleh penduduk haram Israel di tanah pertanian kampung.

“Kemudian mereka menyerang sekolah itu dengan batu dan memecahkan panel solar… ketika penduduk haram melakukan semua itu, tentera melindungi mereka dengan tembakan.

“Tentera memimpin serangan, memberi arahan, semuanya kelihatan tersusun. Mereka mengarahkan penduduk haram Israel, ke mana harus pergi, yang mana harus dicabut dan kemudian mereka menembak siapa saja yang cuba mendekat. Setelah beberapa minit, penduduk datang untuk melindungi kampung tersebut,” kata Shahadeh.

Penduduk haram Israel dan tentera pengganas juga melakukan serangan serupa di kampung Asira Al-Qibliya, di Nablus, kemudian di Iskaka di utara Tebing Barat yang diduduki dan yang ketiga di kampung Al Reihiya, di Gunung Hebron Selatan.

Serangan penduduk haram Israel ke atas penduduk Palestin sering berlaku di Tebing Barat, dengan penduduk haram sering melemparkan batu, merosakkan harta benda dan memusnahkan pokok zaitun milik penduduk tempatan. – Agensi


Pertempuran berdarah di Sudan kembali lagi

KHARTOUM, 6 Zulhijjah 1444H, Ahad – Pertempuran berlaku pada hari Sabtu antara Angkatan Tentera Sudan dan pasukan separa tentera Rapid Support Forces (RSF) di ibu negara Khartoum.

Bunyi tembakan artileri dan pertempuran dengan senjata berat dan ringan dilaporkan di bandar Omdurman serta Bahri, barat dan utara Khartoum, kata saksi.

Jet pejuang juga dilihat terbang di atas ibu negara Sudan dengan kepulan asap kelihatan naik dari beberapa kawasan di bandar itu.

Sumber tentera berkata pihaknya menangkis serangan RSF ke atas ibu pejabatnya di selatan Khartoum.

Menurut sumber, mangsa dilaporkan dalam kalangan pejuang RSF, namun tiada sebarang pengesahan dibuat daripada pasukan separa tentera.

Sudan telah dilanda pertempuran antara tentera dan RSF sejak April, dalam konflik yang mengorbankan hampir 1,000 orang awam dan mencederakan ribuan lagi, menurut pegawai perubatan tempatan.

Pertubuhan Antarabangsa untuk Migrasi (IOM) menganggarkan lebih 2.2 juta orang telah kehilangan tempat tinggal akibat konflik di Sudan.

Beberapa perjanjian gencatan senjata yang diuruskan oleh pengantara Arab Saudi dan AS bagi kedua-dua pihak yang berperang gagal menamatkan keganasan di negara itu.

Perselisihan faham telah mencetuskan sejak beberapa bulan kebelakangan ini antara tentera dan RSF mengenai integrasi kumpulan separa tentera ke dalam angkatan bersenjata – syarat utama perjanjian peralihan Sudan dengan kumpulan politik.

Sudan telah tidak mempunyai kerajaan yang berfungsi sejak musim gugur 2021, apabila tentera memecat kerajaan peralihan Perdana Menteri Abdalla Hamdok dan mengisytiharkan darurat, dalam satu tindakan yang dikecam oleh kuasa politik sebagai rampasan kuasa.

Tempoh peralihan, yang bermula pada Ogos 2019 selepas penyingkiran Presiden Omar al-Bashir, telah dijadualkan berakhir dengan pilihan raya pada awal 2024. -Agensi


Apabila segelintir ultra kiasu Melayu musnah jati dirinya

APA jua perkara berkaitan Melayu dianggap tidak penting oleh ultra kiasu. Inilah akibatnya apabila orang Melayu saling bercakaran sehingga gagal laksanakan agenda hidup bernegara, sibuk nak dapatkan undi.

Kalau yang bercakap itu bukan Melayu boleh diterima lagi, tetapi yang banyak bercakap itu adalah ultra kiasu Melayu yang telah ‘mampus’ jati dirinya.

Apabila Perdana Menteri mahukan bahasa Melayu dimartabatkan di dalam dan luar negara, bukan main lagi ultra kiasu menyerang, sehingga masuk hal peribadi, kononnya PM tidak fasih berbahasa Inggeris dan macam-macam lagi.

Kalau yang bercakap itu bukan Melayu lagi, tetapi yang banyak bercakap itu adalah ultra kiasu Melayu yang telah ‘mampus’ jati dirinya.

Pemimpin yang dulu begitu tegar memperjuangkan bahasa Melayu baku dan partinya pun senyap sepi. Tidak boleh diharapkan langsung, hanya kerana politik.

Pada saya, sama ada PM fasih atau tidak bahasa Inggeris, itu bukan perkara utama. Begitu ramai pemimpin dunia yang tidak menggunakan BI atau tidak tahu berbahasa Inggeris, negara mereka tetap maju.

Contoh, China, Jepun, Korea, Perancis, Russia dan lain-lain. Negara Thailand, cukup kuat siamnya, terus maju. Indonesia pun begitu. Cuba bandingkan orang Indonesia Cina dengan Cina Malaysia. Jauh bezanya kan?

Negara Filipina amat pekat Bahasa Inggeris, masih tidak ke mana-mana. Begitu juga India. Jadi, apa ukuran kita sebenarnya?

Paling malang, ultra kiasu Melayu bahasa Inggerisnya hebat, baca al-Quran gagap. Mana jati diri kita?

Kepada negara maju ini, jati diri dan identiti negara, jauh lebih penting daripada segalanya. Jati diri inilah yang melonjak kemajuan negara mereka. Kerana dengan nada jati diri, rakyat sanggup sehidup semati dengan negara.

Negara kita berlaku sebaliknya, jati diri boleh dikatakan langsung tidak ada. Pentingkan kaum atau bangsa masing-masing. Ada yang langsung tidak tahu berbahasa Melayu.

Ultra kiasu seperti ini, sekiranya berlaku sesuatu, orang inilah yang paling awal cabut lari. Sebab tidak ada kesetiaan.

Ultra kiasu cukup takut apabila bahasa Melayu diperkasakan, maka mereka terpaksa belajar bahasa kebangsaan dan sudah tentu akan menyusahkan mereka. Lebih-lebih lagi sekolah vernakular.

Mereka tidak boleh menggantungkan papan tanda atau apa jua maklumat dalam bahasa kesukaan mereka. Mereka tidak boleh lagi ‘mencinakan’ kawasan atau bandar mereka.

BM sejak dahulu dianggap tidak penting, tidak ada nilai komersial. Sekadar tahu BM boleh pergi ke mana?

Salah kita juga, kerana baharu sekarang nak kuatkuasakan BM.

Kita sudah ada ramai PM dan Menteri-menteri, rakyat yang pandai berbahasa Inggeris. Ke mana mereka, adakah semua berjaya dalam hidup. Tidak juga. Paling malang, terpalit dengan rasuah dan salah guna kuasa.

Bahasa bukan penentukan kepada kejayaan seseorang tetapi perangai. Bahasa Inggeris hebat macam mana, kalau perangai macam ‘mangkuk hayun’ apa gunanya.

Banyak pemimpin dunia yang tidak tahu berbahasa Inggeris, mereka berucap dalam dalam bahasa ibunda masing-masing di peringkat antarabangsa, tetap dipandang tinggi. Negara mereka tidak pula mundur.

Cuba tengok perdebatan antara PM Turki, Erdogan, ketika berdebat dengan PM Israel, dalam forum ekonomi dunia, suatu ketika dahulu, menggunakan bahasa ibunda masing-masing. Kelam kabut satu dunia dengan perdebatan mereka. Kenapa? Mereka berjaya menampakkan atau menjadi diri mereka penting.

Kita bagaimana? Hebat berucap dalam bahasa Inggeris? Tetapi negara terkenal dengan hutang 1MDB.

Ingat kata-kata ini dikeluarkan oleh ramai cerdik pandai

I have a dream that one day people will understand that English is a language, not a measure of intelligence.

Saya tidak nafikan kepentingan bahasa Inggeris, keperluan akan menguasainya, kenapa kita tidak pernah risau bahasa kebangsaan, selaku bahasa negara, sudah merempat di bumi sendiri?

Isu memartabatkan BM baharu, sudah lama, tetapi pemimpin kita tidak ada ‘telur’ untuk melaksanakannya. Maka ultra kiasu gunakan kesempatan ini untuk menonjolkan bahasa mereka.

Ultra kiasu amat memandang hina apa juga perkara berkaitan dengan Melayu. Bahasa Melayu, baju Melayu dan adat budaya Melayu.

Pada mereka, jika ikut apa yang pada Melayu, akan jadi ‘soi’ atau sial. Sebab itu, apa juga perkara berkaitan Melayu sukar untuk mereka ikuti atau turuti.

Mereka akan pergunakan Melayu untuk hanya dapat keuntungan. Sanggup menyembah patung orang Melayu, bernama datuk keramat. Selain itu, Melayu tidak penting pada mereka.

Mereka rela menjadi orang barat daripada orang Melayu, walaupun berada di bumi Melayu. Mereka rela jadi orang putih, walaupun mata sepet.

Saya naik muntah apabila melihat exco ultra kiasu mengangkat sumpah baru-baru ini. Semua exco lain memakai baju Melayu bangsa Johor. Hanya tiga ultra kiasu yang sanggup memakai pakaian barat blazer dan tali leher.

Kenapa tidak seragamkan memakai baju kebangsaan Melayu?

Sudah diketahui umum, baju Melayu adalah baju kebangsaan, bukan untuk orang Melayu sahaja. Begitu bahasa Melayu selaku bahasa negara.

Hina sangatkah identiti Melayu, selaku peribumi, yang telah dijadikan identiti kebangsaan?

Sama juga ultra kiasu di peringkat Parlimen, tidak pernah saya sekali saya melihat mereka memakai pakaian kebangsaan Melayu beserta songkok.

Dalam apa jua keadaan kita tetap kalah, ultra kiasu tetap menang.

Ini tidak termasuk, seperti yang saya ramalkan tiga ADUN yang menang atas undi Melayu, dilantik menjadi exco kerajaan negeri Johor. Selepas ini diikuti oleh timbalan. Dalam maksud, semua ADUN mereka yang menang, akan mendapat jawatan dalam pembentukan kerajaan negeri.

Sebab itulah, saya nasihat kepada semua pemimpin Melayu, jangan terlalu sangat berpolitik sehingga terlepas pandang agenda hidup bernegara. Terlalu ghairah mahukan undi ultra kiasu Cina (India), sehingga terpaksa menggadaikan maruah agama, bangsa dan negara.

Saya cukup malu dengan pemimpin yang menjaja dia jaguh yang memberikan kelulusan dan dana sekolah Cina dan sekolah persendirian Cina, bagi menunjukkan dia pemimpin hebat semua kaum. Walhal sebenarnya kita sudah menggadaikan agenda hidup bernegara.

Akhirnya, kamu dapat apa?

Misalnya, kegagalan kerajaan meluluskan rang undang-undang mengenai Akta Kesalahan Keselamatan (Langkah-Langkah Khas) (Sosma) kepada pembangkang dengan mendakwa Pakatan Harapan (PH) melanggar perjanjian mereka dengan Putrajaya.

Siapa yang menggagalkannya? Kalau bukan kita sendiri

Kita sendiri yang menggagalkan, hanya kerana bencikan seseorang.

Ramai Ahli Parlimen kerajaan tidak hadir dewan, termasuk pemimpin kanan mereka. Lepas itu salahkan orang lain.

Sudah-sudahlah berpolitik. Fikirkan masa depan. Fikirkan masa depan agama, bangsa dan negara.

Apa guna menang sorak, kampung tergadai.

Prof Dr Ridhuan Tee Abdullah


SOP lebih jelas perlu diperkenal tangani kemasukan pekerja asing

KUALA LUMPUR, 20 Rabiulawal 1443H, Rabu – Penyediaan prosedur operasi standard (SOP) yang lebih jelas perlu dilaksanakan dalam menangani kemasukan pekerja asing ke semua sektor yang dibenarkan.

Presiden Persekutuan Majikan-Majikan Malaysia (MEF) Syed Hussain Syed Husman menyuarakan kebimbangan mengenai kos yang perlu ditanggung untuk membawa masuk pekerja asing terbabit.

“Kami bimbang mengenai syarat majikan perlu menanggung semua kos untuk membawa masuk pekerja asing ke Malaysia.

“Perkara ini perlu dijelaskan secara terperinci kerana agak tidak munasabah bagi majikan menanggung kos tanpa mengira keadaan yang boleh berlaku ketika proses pengambilan pekerja,” katanya dalam kenyataan hari ini.

Sebelum ini, SOP terbaru mengenai pengurusan pekerja asing dikeluarkan oleh Kementerian Dalam Negeri dan Kementerian Sumber Manusia tetapi tidak menyatakan secara terperinci.

Syed Hussain turut mempersoalkan sama ada majikan perlu bertanggungjawab terhadap kos yang ditanggung pekerja asing itu dalam menyediakan dokumen untuk sesi temuduga.

“Kami berpendapat ia amat penting untuk menyediakan dasar yang jelas bagi mengelakkan sebarang salah faham dan pertikaian antara majikan, pekerja dan kerajaan,” katanya lagi.

Syed Hussain juga berkata, pentadbiran negara-negara sumber perlu mempermudahkan kemasukan rakyat mereka untuk bekerja dan melarang ejen pengambilan pihak ketiga daripada mengenakan caj yang terlampau tinggi.

Negara-negara sumber perlu bersikap telus mengenai jumlah yang boleh dikenakan sebagai yuran pengambilan.


RON95, RON97 turun 4 sen

KUALA LUMPUR, 3 Zulhijjah 1441H, Jumaat – Harga runcit RON95 dan RON97 turun empat sen masing-masing ke RM1.68 dan RM1.98 seliter, manakala diesel pula turun lima sen ke RM1.82 seliter untuk tempoh seminggu dari tengah malam ini.

Kementerian Kewangan dalam satu kenyataan hari ini berkata, penurunan harga runcit produk petroleum itu dipengaruhi perubahan harga minyak yang diproses, selari dengan trend harga minyak mentah pada masa ini.

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. – Bernama


Apakah membenci pemberi rasuah satu kesalahan?

NAMPAKNYA betul apa yang saya andaikan sebelum ini. Semenjak statistik PEMBERI rasuah ini tersebar, seolah-olah membenci atau mengutuk pemberi rasuah menjadi satu kesalahan dan rasisme.

Facebook telahpun memadamkan hantaran saya yang mengulas mengenai statistik pemberi rasuah baru-baru ini. Saya juga telah mendapat amaran dan berisiko untuk akaun saya ini disekat.

Semuanya dengan alasan kononnya saya telah membuat ‘hate speech’ melalui penulisan tersebut.

Apakah membenci pemberi rasuah adalah satu kesalahan? Aneh sungguh dunia kita sekarang.

Sefaham saya, biasanya sekatan sebegini di Facebook terjadi apabila ada laporan (report) yang dibuat secara beramai-ramai yang tidak senang dengan hantaran saya ini.

Entahlah siapa yang panas punggung sangat sampai bersungguh-sungguh buat laporan, beramai-ramai.

Takkanlah pemberi-pemberi rasuah pula yang beramai-ramai buat report? Atau pendokong-pendukung kelompok pemberi rasuah?

Kiasu sungguh perangai jika begitu. Macam IsraeI pun ada, nak sekat-sekat untuk tutup jenayah.

Aminuddin Yahaya
Pengerusi PEMBELA
14 September 2022


Zahid ingatkan jangan salah pilih pemimpin

SUNGAI BESAR, 4 Muharam 1445H, Sabtu – Penduduk di kawasan utara Selangor diharapkan untuk tidak salah memilih pemimpin dalam memastikan pembangunan negeri itu dapat diteruskan dalam Pilihan Raya Negeri (DUN) pada Ogos depan.

Timbalan Perdana Menteri, Datuk Seri Dr Ahmad Zahid Hamidi berkata, penduduk khususnya di Parlimen Sabak Bernam, Sungai Besar, Tanjong Karang dan Kuala Selangor perlu mengekalkan pemimpin yang mempunyai watak yang baik bagi menerajui kawasan berkenaan dalam memberi kemenangan kepada Kerajaan Perpaduan di Selangor.

“Kita mempunyai watak yang baik untuk terus memimpin.. malam tadi saya telah mengumumkan untuk Dewan Undangan Negeri (DUN) Sungai Burong, kita pilih Ustaz Khir (Mohamad Khir Ramli) dalam memberikan kemenangan kepada Kerajaan Perpaduan di Selangor,” katanya.

Beliau berkata demikian dalam ucapan sempena Mini Karnival Usahawan Desa (KUD)@Sungai Besar dan Sentuhan Kasih Desa Selangor di Stadium Sungai Besar, Sabak Bernam hari ini yang dirasmikan Perdana Menteri Datuk Seri Anwar Ibrahim.

Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan diadakan serentak dengan 12 Ogos sebagai hari pengundian, manakala tarikh penamaan calon pada 29 Julai dan pengundian awal pada 8 Ogos.

Sementara itu, Ahmad Zahid yang juga Menteri Kemajuan Desa dan Wilayah berkata Mini KUD yang dilaksanakan hari ini merupakan antara satu terjemahan komitmen kerajaan, yang tidak pernah meminggirkan usahawan desa.

Mini KUD@Sungai Besar anjuran KKDW dari pukul 10 pagi hingga 10 malam yang berlangsung selama tiga hari akan berakhir esok. – Bernama


Perjuangan terbuka ‘Malaysian Malaysia’ melampau: Hadi Awang

BANGI, 20 Safar 1445H, Rabu – Presiden PAS, Tan Sri Abdul Hadi Awang menyifatkan perjuangan terbuka konsep ‘Malaysian Malaysia’ bagi menghapus kebangsaan yang menjadi fitrah manusia dan hak ketuanan bangsa Melayu, Islam serta Bumiputera di negara ini sebagai melampau.

Atas dasar itu, beliau menyarankan parti-parti Melayu, Islam yang memberi ‘wala’ (kesetiaan) kepada DAP supaya bermuhasabah ekoran kenyataan melampau Setiausaha Agungnya, Anthony Loke yang secara terbuka menegaskan pendirian untuk mempertahankan sekularisme dan Malaysian Malaysia.

Begitu juga sokongan pengundi DAP dalam kalangan masyarakat bukan Islam Cina dan India kepada calon Pakatan Harapan (PH) daripada Parti Keadilan Rakyat (PKR) dan Parti Amanah Negara (PAN), katanya.

“Cukuplah semua itu menjadi bukti betapa hubungan wala’ dalam kalangan parti berjenama Melayu dan Islam dengan DAP sehingga mendukung sepenuhnya PMX daripada jenama Melayu dan Islam, sekali gus menjadi bukti yang nyata telah mengulangi keadaan yang sama dengan pelantikan Yusof Ishak sebagai Presiden Singapura yang pertama dahulu.

“Sesungguhnya, Allah SWT telah mewajibkan bahawa urusan manusia, termasuk urusan politik tidak boleh dipisahkan daripada Islam kerana ia sebahagian daripada sebab kejadian ciptaan manusia,” katanya dalam satu kenyataan, hari ini.

Abdul Hadi berkata, bagi negara Malaysia, ditegaskan dalam Perlembagaan Persekutuan bahawa Islam ialah agama bagi Persekutuan dan hak kebebasan beragama dalam kalangan semua penganut agama lain turut dijamin, selain hak istimewa bangsa Melayu dan Bumiputera sebagai penduduk terawal dijaga.

Menurutnya, inilah ketetapan yang diasaskan oleh para pejuang kemerdekaan sejak awal negara mencapai kemerdekaan.

Bagaimanapun wujud beberapa kenyataan melampau terhadap Perlembagaan Persekutuan daripada beberapa buah parti politik yang secara nyata melalui perlembagaan atau undang-undang tubuh partinya.

Bahkan katanya, mereka mendapat sokongan yang melampau daripada parti-parti politik yang lain, pertubuhan bukan kerajaan (NGO) dan media kepunyaannya.

“Mereka mengambil langkah terbuka mencabar penganut Islam daripada beramal dengan ajaran Islam yang nyata, seperti menghalang pelaksanaan syariat yang nyata mengharamkan arak dan judi bagi penganut Islam sahaja.

“Selain itu, mereka juga menentang pelaksanaan hukum akhlak yang bertujuan menjaga moral dan pelaksanaan undang-undang syariat yang sempurna, walaupun Islam mengamalkan konsep tiada paksaan terhadap penganut agama lain,” katanya.

Ahli Parlimen Marang itu menegaskan, kalangan bukan Islam bukan sahaja diberikan hak untuk beribadat, malah Islam turut menjaga rumah ibadat bukan Islam.

“Justeru, kenyataan mereka yang melampau adalah langkah yang melanggar batas ajaran Islam dan Perlembagaan Persekutuan yang tidak boleh dibiarkan, apabila melanggar sempadan hak beragama yang telah diberikan kepada mereka oleh Islam, tiba-tiba campur tangan dalam urusan Islam dan penganutnya,” katanya.


Agong masih jalani rawatan susulan di IJN

KUALA LUMPUR, 10 Safar 1442H, Isnin – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menjalani rawatan keracunan makanan dan intervensi di Institut Jantung Negara (IJN) sejak Isnin lepas, kini masih menerima rawatan susulan di pusat rawatan itu.

Datuk Pengelola Bijaya Diraja Datuk Ahmad Fadil Shamsuddin dalam kenyataan hari ini berkata, rawatan keracunan makanan dilakukan sejak Seri Paduka dimasukkan ke pusat rawatan itu, pada 21 September.

Beliau berkata, rawatan untuk intervensi pula dilakukan susulan pengimejan MRI pada 22 September yang menunjukkan kecederaan yang dialami oleh Al-Sultan Abdullah, ketika bersukan.

“Seperti sedia maklum, Seri Paduka sangat aktif berkecimpung dalam beberapa jenis sukan, antaranya polo berkuda, bola sepak, skuasy, hoki dan golf.

“Rawatan intervensi pada sendi-sendi lutut dan buku lali Al-Sultan Abdullah berlangsung dengan jayanya pada 24 September dan Seri Paduka kini berada dalam keadaan stabil serta tidak membimbangkan,” katanya.

Ekoran rawatan intervensi itu, Seri Paduka dinasihatkan menjalani rawatan susulan dengan pengawasan rapi pasukan Pakar Perubatan IJN.

Al-Sultan Abdullah dijadual berangkat pulang bersemayam di Istana Negara dalam masa terdekat, setelah selesai menjalani rawatan susulan itu, kata Ahmad Fadil.

Dalam kenyataan itu, Ahmad Fadil turut memaklumkan bahawa Yang di-Pertuan Agong menzahirkan rasa kebimbangan dengan peningkatan mendadak kes positif COVID-19 di negara ini, yang melepasi tiga angka sejak semalam.

Kementerian Kesihatan dalam Twitter hari ini memaklumkan sejumlah 115 kes baharu COVID-19 dilapor hari ini, dengan jumlah kumulatif kes melebihi 11,000. Semalam jumlah kes baharu yang dilapor ialah 150 kes.

Ahmad Fadil berkata, Seri Paduka juga menyatakan kebimbangan berikutan peningkatan kes positif COVID-19 di Semenanjung, ekoran jangkitan mereka yang pulang dari Sabah yang telah merekodkan 36 kes sejak 20 Sept hingga semalam.

Sehubungan itu, katanya Seri Paduka menasihatkan agar rakyat menjaga kesihatan diri masing-masing dan sentiasa berwaspada, serta mematuhi ketetapan oleh kerajaan dan tatacara norma baharu, berikutan situasi semasa jangkitan virus COVID-19 di Malaysia yang kian meningkat.

Katanya seluruh rakyat turut diseru, bersama-sama mendoakan agar Al-Sultan Abdullah dikurniakan kesembuhan dengan segera dan kesihatan berpanjangan.

Al-Sultan Abdullah dimasukkan ke Wad Diraja IJN Isnin lalu, selepas Seri Paduka mengadu kurang selesa dengan kesihatannya dan Yang di-Pertuan Agong dinasihatkan supaya diawasi oleh doktor. – Bernama


Arab Saudi buka pendaftaran haji penduduk warga asing

RIYADH, 16 Zulkaedah 1441H, Rabu – Mulai Isnin lalu, Arab Saudi membuka pendaftaran haji selama lima hari kepada penduduk warga asing yang menetap di negara itu.

Penduduk warga asing akan mewakili 70 peratus daripada jumlah jemaah yang dibenarkan untuk menunaikan ibadat haji tahun ini.

Sebelum ini Arab Saudi mengumumkan hanya 1,000 jemaah yang tinggal di negara itu dibenarkan menunaikan ibadat haji yang dijadualkan akhir bulan ini, jumlah yang jauh lebih kecil berbanding 2.5 juta jemaah tahun lalu.

Menurut Kementerian Haji, hanya penduduk warga asing berusia antara 20 hingga 65 tahun yang mempunyai rekod kesihatan yang baik tanpa penyakit seperti diabetes dan jantung dibenarkan untuk mendaftar.

Baki jemaah dipilih dalam kalangan warga Arab Saudi dan ia terhad kepada pegawai perubatan dan anggota keselamatan yang pulih daripada virus berkenaan.

“Mereka akan dipilih menerusi pangkalan data yang mengesahkan mereka sudah sembuh daripada virus itu,” menurut kementerian itu dalam satu kenyataan.

Bakal jemaah akan menjalani ujian saringan COVID-19 sebelum tiba di kota suci Makkah dan perlu menjalani kuarantin kendiri di kediaman masing-masing selepas ibadat haji selesai.

Keputusan mengecualikan jemaah haji dari luar Arab Saudi adalah kali pertama dalam sejarah moden negara itu, sekali gus menimbulkan kekecewaan dalam kalangan umat Islam di seluruh dunia.

Arab Saudi setakat ini melaporkan lebih 213,000 kes jangkitan coronavirus, yang tertinggi di Teluk dengan hampir 2,000 kematian. – Agensi


Jangan serah amanah kepada golongan bermoral rendah

IPOH, 28 Jamadilawal 1442H, Selasa – Umat Islam diingatkan supaya tidak menyerahkan amanah atau tanggungjawab kepada golongan yang bermoral rendah, terpalit dengan rasuah, salah guna kuasa, tidak amanah dan tidak ikhlas.

Sultan Perak Sultan Nazrin Shah bertitah, umat Islam hendaklah dengan segala daya dan kekuatan menolak perlakuan golongan yang berimej mungkar dan munafik, kerana ia boleh mencemarkan nama baik ummah serta kesucian Islam.

Sultan Nazrin bertitah demikian sempena Majlis Penganugerahan Watikah Pelantikan Anggota Majlis Agama Islam dan Adat Melayu Perak (MAIPk) Penggal 2021-2023, Ahli Jawatankuasa Fatwa Negeri Perak, Hakim Mahkamah Utama Syariah Negeri Perak dan Ketua Pendakwa Syarie Negeri Perak di Dewan Al Ghazali, Kompleks Islam Darul Ridzuan di sini, hari ini.

Baginda bertitah, umat Islam wajib melindungi kesucian agama daripada sebarang bentuk penodaan atau pencemaran berpunca daripada persaingan untuk mendapatkan laba politik.

“Masyarakat Islam hendaklah dibina daripada kalangan ummah yang mengamalkan cara hidup Islam yang sempurna dalam semua lapangan, merangkumi kehidupan berkeluarga, berjiran tetangga, bermasyarakat dan bernegara.

“Masyarakat Islam hendaklah diserlahkan melalui kecemerlangan ummah menguasai ilmu dan pengetahuan, pekerjaan dan profesion, penguasaan ekonomi dan pemilikan kekayaan serta kehebatan budaya dan keagungan tamadun,” titah baginda.

Pada majlis itu, Sultan Nazrin berkenan menyampaikan watikah pelantikan kepada 18 daripada 19 anggota MAIPk yang hadir termasuk Menteri Besar Perak Datuk Saarani Mohamad dan Ahli Dewan Negara Perak yang juga Yang Dipertua MAIPk Datuk Seri Mohd Annuar Zaini serta kepada empat daripada lima Ahli Jawatankuasa Fatwa Negeri Perak.

Turut menerima watikah ialah Datuk Dr Mohd Naim Mokhtar yang dilantik sebagai Hakim Utama Mahkamah Syariah negeri Perak dan Ketua Pendakwa Syarie negeri Perak Mohd Asri Ghazali.

Dalam titah itu juga, Sultan Nazrin bertitah peruntukan Perlembagaan yang memaktubkan Yang di-Pertuan Agong dan Raja-raja sebagai Ketua Agama Islam, memberi jaminan agama Islam dilindungi dan tidak akan terjejas walaupun berlaku perubahan kepimpinan politik negara serta negeri setiap kali selepas pilihan raya.

Baginda bertitah, kemuliaan Islam perlu diangkat dan tidak bergantung semata-mata kepada keistimewaan kedudukannya dalam Perlembagaan kerana tanpa pengisian, perkara yang termaktub dalam Perlembagaan hanya tinggal sebagai frasa perundangan.

“Tanggungjawab memberi erti, makna kepada frasa perundangan tersebut terletak di atas bahu setiap umat Islam yang wajib berusaha menjelmakan Islam secara terserlah dalam budaya hidup harian,” titah Sultan Nazrin.

Sultan Perak turut bertitah rakyat sedang memerhati, mendengar, mengikuti apa yang berlaku di dalam negara ketika ini dan menyifatkan ujian yang sedang dilalui kini berpunca daripada perbuatan zalim manusia.

“Hamba-Mu memohon agar dilindungi ummah-ummah yang tidak berdosa daripada ditimpa bala bencana akibat daripada perbuatan zalim pihak-pihak yang telah melanggar perintah Mu, Ya Allah. Ya Wahhab! Ya Razak! Ya Rafiq! Ya Muiz!.

“Di atas bahu hamba-Mu ini, Engkau amanahkan tanggungjawab berat sebagai Ketua Agama Islam Negeri Perak Darul Ridzuan. Kepada Mu jua, hamba-Mu memohon dikurniakan hidayah agar dapat membantu hamba-Mu menyempurnakan amanah yang dipertanggungjawabkan, memimpin jemaah menemui jalan lurus yang dapat memberi kebahagiaan dunia serta akhirat.

“Ketika dunia sedang berhadapan pelbagai kemelut sama ada berbentuk wabak penyakit yang terus menular, bencana alam yang sering melanda, polemik politik yang semakin bergelombang dan suasana ekonomi yang suram, kuatkan pegangan dan kukuhkan iman sekalian hamba-Mu agar yakin kepada kuasa-Mu yang Esa,” titah Sultan Nazrin. – Bernama


Peruntukan RM10 juta kepada operasi NSRC selari agenda perangi jenayah scam

BANGI, 4 Syaaban 1444H, Sabtu- Peruntukan yang diberikan menerusi Belanjawan 2023 dalam usaha memperkasakan peranan Pusat Respon  Scam Kebangsaan (NSRC) dilihat sejajar dengan agenda memerangi jenayah scam dan semua bentuk aktiviti penipuan dalam talian.

Inisiatif berkenaan bertepatan dalam suasana keselamatan siber semasa yang semakin mencabar dengan peningkatan kes serta nilai kerugian, kata Ketua Pegawai EKsekutif Cyberjaya Malaysia, Datuk Dr Amirudin Abdul Wahab.

“Sebagai agensi pakar teknikal keselamatan siber, CyberSecurity Malaysia sentiasa bersedia untuk memberi bantuan teknikal kepada NSRC, khususnya dalam bidang berkaitan penyiasatan forensik digital terutamanya dari aspek penyiasatan jenayah scam dan penipuan dalam talian,” katanya dalam kenyataan, hari ini.

Beliau berkata demikian sebagai mengulas peruntukan RM10 juta kepada operasi NSRC selain penguatkuasaan dasar ‘kill switch’ yang membolehkan pemegang akaun membekukan akaun mereka sendiri apabila aktiviti mencurigakan  berlaku.

Mengulas lanjut, Dr Amirudin berkata, setiap tahun pihaknya menerima laporan insiden keselamatan dan 70 peratus melibatkan penipuan dalam talian.

“Di CyberSecurity Malaysia, kami menerima laporan insiden keselamatan siber dari orang ramai melalui Cyber999, di mana lebih 70 peratus laporan tersebut melibatkan penipuan dalam talian termasuk scam setiap tahun,” katanya.

Dalam pada itu, beliau sangat mengalu-alukan dasar ‘kill switch’ kepada semua pihak berikutan ia merupakan aspek keselamatan penting dalam era teknologi digital.

Malah, keselamafan teknologi digital sentiasa diperkukuhkan disebabkan oleh modus operandi penjenayah siber yang sering berubah dan kompleks.

Beliau pada masa sama berpandangan, kuasa yang diberikan kepada pengguna untuk mengambil tindakan sendiri bagi membekukan akaun termasuk kad ATM adalah tindakan yang wajar.

“Ini bagi sikap kawal kendiri serta mempertingkatkan kepentingan kesedaran keselamatan siber kepada pengguna Internet,” jelas beliau.

Dalam Belanjawan 2023 yang dibentangkan Menteri Kewangan, Datuk Seri Anwar Ibrahim, semalam, beliau melahirkan kebimbangan terhadap peningkatan jenayah berikaitan penipuan, memandangkan lebih 25,000 kes itu membabitkan RM850 juta dilaporkan pada 2022 sahaja.

Katanya, walaupun kerajaan menubuhkan NSRC, masih terdapat kekurangan dasar seragam yang menyekat bank dalam isu itu.

Justeru, sebanyak RM10 juta diperuntukkan  kepada operasi NSRC, selain penguatkuasaan dasar ‘kill switch’ yang membolehkan pemegang akaun membekukan akaun mereka sendiri apabila aktiviti mencurigakan berlaku.


Negara majmuk bukan lesen teruskan penganjuran pesta arak

BANGI, 5 Muharram 1444H, Rabu – Biarpun negara terdiri daripada masyarakat majmuk, ia bukan lesen untuk meneruskan penganjuran pesta yang tiada kena mengena dengan budaya Malaysia seperti Oktoberfest.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, Octoberfest adalah penganjuran pesta minuman beralkohol sama sekali tidak selari dengan identiti negara.

Katanya, ia popular di negara Barat namun tidak sesuai dengan budaya negara ini.

“Malaysia adalah sebuah negara yang beridentitikan Islam yang majoriti penduduknya adalah berbangsa Melayu. Kuat berpegang dengan tatasusila budaya dan cara hidup berteraskan akidah.

“Tidak timbul isu bersikap keras kepada orang bukan Islam dan tidak hormati hak mereka. Tiada siapa yang halang mereka minum dalam tempat tertutup, tetapi bukan berpesta.

“Kita percaya majoriti orang bukan Islam faham dan menghormati tatasusila budaya di negara ini,” katanya dalam kenyataan, hari ini.

Namun begitu, beliau hairan apabila ada segelintir Ahli Parlimen berdegar-degar menjadi jurucakap pihak lain dalam isu ini.

“Tidak perlu menjadi juara dalam hal yang melibatkan dosa besar dalam agama.

“Sepatutnya kita orang Islam terus menasihatkan bahawa berpesta arak, pastinya minum secara berlebihan, merosakkan akal dan menghancurkan negara,” katanya.

Serentak itu, beliau mendesak agar pihak berkuasa tidak memberikan lesen penganjuran pesta arak ini.

“Jangan sekali-kali juga berikan lesen mengiklankan pesta ini di khalayak,” tegasnya.

Sebelum ini, pemimpin veteran DAP, Lim Kit Siang mempersoalkan keputusan kerajaan untuk tidak membenarkan penganjuran Oktoberfest yang disifatkan mencabuli prinsip Perlembagaan negara.

Kit Siang mendakwa, tindakan berkenaan adalah bertentangan dengan semangat penubuhan Malaysia.

Beliau merujuk kenyataan Menteri di Jabatan Perdana Menteri (Hal Ehwal Agama), Datuk Idris Ahmad yang menolak penganjuran program berkenaan secara terbuka kepada awam.